text:
401Emvakwesikhashana umphatsi lomkhulu wetitja tenkhosi yaseGibhithe nempheki lomkhulu wetinkhwa tayo bona kuFaro, inkhosi yaseGibhithe. 2Faro watitfukutselela totibili letiphatsimandla takhe: indvuna yebatseli beliwayini nendvuna yebapheki, 3wase ubavalela esitokisini, endlini yendvuna yetingadzi kulelo jele lapho kwakunaJosefa khona. 4Indvuna yelijele yetfula Josefa kubo kutsi abanakekele, wabanakekela. Bahlalisana sikhatsi lesidze basejele.
5Ngalobunye busuku bobabili basejele babhudza, umphatsi wetitja lomkhulu wabhudza lakakhe liphupho, nembhaki lomkhulu wabhudza lakakhe; tinchazelo tawo tatehlukene. 6Josefa nakefika kubo ekuseni, wakhandza kutsi bobabili bakhatsateke kakhulu. 7Ngako-ke Josefa watibuta letiphatsimandla taFaro letatinaye ejele, watsi: “Buso benu bubukeka bukhatsatekile lamuhla kwenteke njani?”
8Bamphendvula batsi: “Sobabili sibhudzile, futsi kute nalongachaza kutsi asho kutsini lamaphupho etfu.”
Josefa wabaphendvula watsi: “Kantsi tinchazelo temaphupho atiphumi kuNkulunkulu yini? Ase ningitjele kutsi nibhudzeni.”
9Ngako-ke lomphatsi wetitja lomkhulu walandzisa Josefa watsi: “Mine ngibhudze ngibona umvini 10unemagala lamatsatfu. Kutsite nakuhluma emacembe, kwase kuchakaza timbali, emagelebisi ase ayavutfwa. 11Bengiphetse indzebe yaFaro esandleni sami, ngase ngitsatsa lamagelebisi ngiwahlutela endzebeni yaFaro, ngayitsatsa ngayibeka esandleni saFaro.”
12Josefa watsi kuye: “Nayi-ke inchazelo yalo: Emagala lamatsatfu amele emalanga lamatsatfu. 13Emvakwemalanga lamatsatfu Faro utakukhulula ejele, akubuyisele emsebentini wakho. Utawuphindze ube ngumphatsi weliwayini laFaro njengobe wawuvele unguye. 14Kodvwa ngicela umane ungikhumbule nasekukumele kahle konkhe, ungihawukele ngekungiveta kuFaro, kuze angikhiphe nami ejele. 15
Empeleni ngebiwa eveni lemaHebheru; kunjalo nje nakhona lapha eGibhithe kute lengikwentile lokubangele kutsi ngifakwe lapha ejele.”
16Kwatsi kube indvuna yebabhaki betinkhwa ibone kutsi inchazelo yaleliphupho ibe yinhle, yase itsi kuJosefa: “Nami ngibhudzile: Ngibhudze ngetfwele titja letitsatfu tekuphatsa tinkhwa. 17Kulesitja lesingetulu bekukhona tonkhe tinhlobo tekudla lokuphekiwe kwaFaro, kodvwa kwefika tinyoni takudla konkhe loko kudla bekusesitjeni, takudla takucedza ngikwetfwele.”
18Josefa wamphendvula watsi: “Nayi-ke inchazelo: Letitja letitsatfu timele emalanga lamatsatfu. 19Emvakwemalanga lamatsatfu, Faro utakukhipha lapha ejele akugwebe intsambo! Utakulengisa elugodvweni, tinyoni tidle sidvumbu sakho.”
20Emvakwemalanga lamatsatfu, Faro wagubha lusuku lwakhe lwekutalwa. Wenta lidzili, wentela tonkhe tisebenti takhe. Umphatsi wetitja kanye nempheki lomkhulu wetinkhwa wabakhipha ejele; babasemkhatsini wetisebenti nabo. 21Wabuyisela umphatsi wetitja lomkhulu emsebentini wakhe, kuze aphindze abe ngumphatsi weliwayini laFaro, 22kodvwa umpheki lomkhulu wetinkhwa wamlengisa entsanjeni. Konkhe kwaya njengobe Josefa abechazile. 23Noko lomphatsi wetitja akazange amkhumbule Josefa; wamkhohlwa.


c: text/html

text:
81
Bazalwane, sitsandza kutsi nati ngemusa waNkulunkulu lawuphe emabandla aseMasedoniya. 2
Fil. 4:15
Avivinywa kakhulu ngekuhlupheka, noko emkhatsini wako konkhe loko, kujabula kwawo kwaphuphuma. Nome bekaphuye kakhulu, akhombisa kuceba ngekwephana lokukhulu ekunikeleni kwawo. 3Ngiyanitjela ngitsi, anikela ngemandla awo onkhe, kwadzimate kwaba ngetulu kwawo. Ngekweminikelo yawo yesihle 4
asincengisisa kutsi abe nesabelo ekusiteni labangcwele. 5Loko-ke sasingakakubheki; ngobe bacale batinikela bona eNkhosini, base-ke batetfula kitsi ngekwentsandvo yaNkulunkulu. 6Ngiko nje sacela Thithusi kutsi acedzele lowo msebenti wemusa nakini, njengobe wawuvele usetandleni takhe kwasekucaleni. 7
16:1
Njengobe nenta kahle kakhulu kuko konkhe: ekukholweni, nasekukhulumeni, naselwatini, nasekukhutsaleni konkhe, naselutsandvweni lwenu lese siluvutsele kini, nibovele nente kahle kakhulu nakulomusa wekwephana.
8
Loko ngikusho, hhayi njengemtsetfo kodvwa kunitjela ngekukhutsatela kwalabanye, ngetama kutfola kahle kutsi lutsandvo lwenu lungilo sibili yini. 9
Luk. 9:58
Fil. 2:6
Ngobe niyawati umusa weNkhosi yetfu Jesu Khristu, kutsi nome abecebile, kodvwa ngenca yenu waba luphuya, kuze kutsi ngebuphuya bakhe anente nicebe.
10
Mat. 10:42
2 Khor. 9:2
Ngako ase nginivetele umcondvo wami ngalendzaba: Nine nakucala nyakenye kufaka sandla ekusiteni ngesihle. Nyalo-ke ngitsi kungaba ncono kutsi 11nicedzele loko lenakucala nyakenye. Nanitimisele kuba lusito ngaleso sikhatsi; ngako-ke chubekani nente njalo ngekwemandla enu. 12
Luk. 21:3
2 Khor. 9:7
1 Phet. 4:10
Nangabe umuntfu atimisele ngekunikela, akukabhekeki kutsi anikele ngaloko late kona, kodvwa ubhekeke kunikela ngaloko lanako.
13Nangisho njalo, angikacondzi kutsi ngitsi labanye abetfwale kamalula, nine-ke bese netfwala kamatima; kodvwa akwetfwaliswane ngalokulinganako. 14
Kwanyalo nje nine ninenala letawuhlangabetana netidzingo tabo. Ngalelinye lilanga inala yabo iyawuhlangabetana netidzingo tenu, kuze kutsi kubete umehluko. 15
NemBhalo utsi:
“Lowo lowabutsa lokunyenti,
akazange abe nenala;
nalowo lowabutsa kwaba kuncane,
akazange eswele.”
16Kodvwa akabongwe Nkulunkulu lobeke enhlitiyweni yaThithusi lenshisekelo lenjengeyetfu yekunisita. 17Samcela kutsi ete kini, wavuma; kodvwa abesavele atilungiselele kutitela lapho yena ngekwakhe. 18
Simtfumele lapho kini kanye nemzalwane lodvunyiswa kuwo onkhe emabandla ngemsebenti wakhe wekuhambisa liVangeli. 19
Akusiko loko kuphela, kodvwa ukhetfwe ngemabandla kutsi abe sitfunywa kanye natsi kulomsebenti wekuhambisa lomnikelo lesiwuphatsele kukhombisa ludvumo lweNkhosi nekubakhutsalela kwetfu.
20
Setama kutsi kubete losisolako ngalesipho lesisiphetse. 21
Imis. 24:16
Rom. 12:17
Fil. 4:8
Injongo yetfu kutsi lesikwentako kube kuhle embikwaNkulunkulu nasembikwebantfu.
22Sibatfumele kanye nemzalwane wetfu lesike samvivinya kanyenti samkhandza akhutsele, kodvwa nyalo unesifiso lesikhulu kunakucala, ngobe unetsemba kakhulu. 23Thithusi-ke yena sibambisene naye emsebentini wekunikhonta. Labazalwane-ke, batitfunywa temabandla, baludvumo kuKhristu. 24
Ngako-ke khombisani embikwemabandla lutsandvo lwenu kulamadvodza, nifakazele kutigcabha kwetfu ngani.

robotstxt: allowed

filter: keep


text:
101
Mat. 12:42
Luk. 11:31
Indlovukazi yaseSheba yatsi kube ive ngeludvumo lwaSolomoni mayelana neLibito laSimakadze, yeta yatakumvivinya ngekumbuta imibuto lelukhuni. 2Yefika eJerusalema ihamba nalolukhulu ludvwendvwe, luchuba emakamela labetfwele tinandzisi, nemidlidlimba yegolide kanye neyematje laligugu. Yefika kaSolomoni yakhulumisana naye ngako konkhe lokwakusengcondvweni yayo. 3Solomoni wayiphendvula yonkhe leyo mibuto yayo. Kute ngisho namunye lowase waba lukhuni kakhulu enkhosini kutsi ikuchazele lendlovukazi. 4Yatsi kube lendlovukazi yaseSheba ikubone konkhe loko kuhlakanipha kwenkhosi Solomoni, kanye nesigodloNome “nelithempeli” labesakhile, 5nekudla labekudla etafuleni lakhe, nekuhlaliswa kwetindvuna takhe, netembatfo tetinceku takhe, netebaphatsi betindzebe takhe tekunatsa, neminikelo yekushiswa labeyenta ethempeliniNome “nendlela lenyuka ngayo naya ethempelini” laSimakadze, yamangala yaphela emandla.
6Yakhuluma enkhosini yatsi: “Impela lombiko lengatjelwa ngawo ngiseseveni lami macondzana netintfo lophumelele kutenta kanye namacondzana nekuhlakanipha kwakho uliciniso. 7Kodvwa angizange ngitikholwe tonkhe letintfo ngidzimate ngefika ngatibonela ngewami emehlo. Ngempela, angizange ngitjelwe ngisho nencenye yako konkhe loku lengikubonako; kuhlakanipha kwakho nemcebo wakho kungetulu kwaloko lengakuva ngematekelo. 8Maye, bayajabula labantfu bakakho! Maye, tiyajabula tindvuna takakho letihlala njalo time lapha embikwakho tilalele lokuhlakanipha kwakho. 9
Akadvunyiswe Simakadze Nkulunkulu wakho, lokujabulele wakubeka esihlalweni sebukhosi baka-Israyeli. Ngenca yelutsandvo lwaSimakadze lwaphakadze lanalo nga-Israyeli, ukwente waba yinkhosi, kutsi utewubusa ngekungakhetsi nangekulunga.”
10Indlovukazi yase ipha inkhosi Solomoni igolide leyayingemakhilogremu labengaba ti-4 000, nemidlidlimba yetinandzisi kanye nematje laligugu. Akuzange kuphindze kufike tinandzisi letase taba tinyenti kwendlula leto letake tetfulwa yindlovukazi yaseSheba enkhosini Solomoni.
11
[Imikhumbi yaHiramu leyayetfwala igolide iyitsatsa e-Ofiri, lapho yayiphindze itsatse nemitfwalo lemikhulu yetingodvo te-almugi neyematje laligugu. 12Inkhosi yayisebentisa letingodvo te-almugi ekwenteni tinsika telithempeli laSimakadze netesigodlo senkhosi, nasekwenteni emahabhu nemalire ebahlabeli. Ngako tingodvo letinyenti kangako te-almugi atizange tiphindze tifike eveni nome tibonwe kusukela ngalelo langa.]
13Inkhosi Solomoni yapha indlovukazi yaseSheba konkhe indlovukazi leyayikufisa naleyayikucelile, ngetulu kwaloko leyayiyiphe kona ngekwephana kwayo. Indlovukazi yase iyancandzeka ihamba nelibandla letimphekeleteli tayo yaya eveni lakubo.
14Njalo nje ngemnyaka Solomoni abemukela igolide leyayingemakhilogremu labengaba ti-23 000, 15ngaphandle kwemitselo yebahwebi neyebatsengisi leyayiphuma kuwo onkhe emakhosi ase-Arabiya kanye nakubabusi belive.
16Inkhosi Solomoni yakha emahawu lamakhulu langema-200 ngegolide legcotjiwe; lilinye lihawu lalakhiwe ngegolide leyayingemakhilogremu labengaba matsatfu nencenye. 17
Inkhosi yaphindze yenta lamanye emahawu lamancane langema-300 ngegolide legcotjiwe; lilinye lalakhiwe ngegolide leyayingemakhilogremu labengaba mabili. Inkhosi yawabeka endlini yayo yeLihlatsi laseLebanoni.
18Inkhosi yabe seyenta lesikhulu sihlalo sebukhosi; yasakha ngematinyo endlovu, yabe seyisembesa ngegolide lecolisakele. 19Sihlalo sebukhosi sasinetitebhisi letisitfupha, kutsi lingemuva laso ngetulu libe nesihloko lesiyindingilizi. Lapha emaceleni lesihlalo sasinekwekubeka imikhono, eceleni kwaloko naloko kume libhubesi. 20Emabhubesi lali-12 abeme kuletitebhisi, linye ngala linye nangale kwesitebhisi sinye. Kute lokufanana naloko lokwase kwentiwa ngisho nome ngukumuphi umbuso. 21Tonkhe tindzebe taSolomoni tekunatsa tatentiwe ngegolide, kantsi tonkhe tintfo talapha endlini yeLihlatsi laseLebanoni tatentiwe ngegolide lecengekile. Kute nakunye lokwakwentiwe ngesiliva, ngobe isiliva yayingakabaluleki kakhulu ngaleto tikhatsi taSolomoni. 22Inkhosi yayinelubhuzane lwemikhumbi yekuhweba elwandle, ikanye nalena yaHiramu.Nome “yaseThashishi” nome “yaseSpaniya” Kanye ngeminyaka lemitsatfu yayibuya yetfwele igolide, nesiliva, nematinyo endlovu, netinkawu kanye netimfene.
23
1 Khr. 29:25
2 Khr. 1:1
Inkhosi Solomoni yaba yinkhulu ngekunjinga nangekuhlakanipha, kwendlula onkhe emakhosi emhlaba. 24
Wonkhe umhlaba wawufuna kuta kutawubona Solomoni nekutawulalela inhlakanipho Nkulunkulu labeyibeke enhlitiyweni yaSolomoni. 25Umnyaka ngemnyaka, wonkhe labeta kuye abefika nesipho: tintfo letentiwe ngesiliva, nangegolide, nemijiva, netikhali, netinandzisi, nemahhashi kanye neminyuzi.
26
9:19
2 Khr. 1:14
Solomoni wabutsela ndzawonye tincola temphi nemahhashi; abenetincola temphi letatiyi-1 400, nemahhashi“emahhashi” nome “bagibeli betincola temphi” labeti-12 000, labewagcine emadolobheni etincola temphi, kanye naseJerusalema, lapho abehlala khona. 27Inkhosi yenta isiliva yandza eJerusalema, yaze yafanana nelukhetse, nemisedari yayiminyenti njengetihlahla temakhiwa etsafeni. 28
Emahhashi aSolomoni bawatsenga eGibhithe“eGibhithe” kungahle kube “eMusuri” naseKuwe;Kungahle kube “iSilisiya” bahwebi basebukhosini babewatsenga eKuwe. 29Incola yemphi leyatsengwa eGibhithe iyinye yabita emakhilogremu labengaba sikhombisa esiliva, lihhashi lilinye libita emakhilogremu labengaba mabili. Nabo baphindze bawatsengisela onkhe emakhosi emaHethi newemaSiriya.


text:
131Ngaso leso sikhatsi labanye bantfu batjela Jesu ngebantfu baseGalile labatsi banikela umnikelo wekushiswa kuNkulunkulu, Philatu wababulala. 2Jesu wabaphendvula watsi: “Njengobe babulawa-ke laba baseGalile, nicabanga kutsi loko kusho kutsi bona babetoni kakhulu yini kunalabanye bantfu baseGalile? 3Cha! Nginitjela kutsi, nangabe nani ningatishiyi tono tenu, niyawubhubha njengabo. 4Nome-ke nicabanga kutsi laba labebali-18 baseSilowama lokwawela kubo umbhoshongo wababulala, bona babebabi kakhulu yini kunabo bonkhe bantfu lababehlala eJerusalema? 5Cha! Nginitjela kutsi, nangabe nani ningashiyi tono tenu, niyawubhubha njengabo.”
6Jesu wase ubatjela nankhu umfanekiso lotsi: “Lenye indvodza beyinesihlahla semkhiwa engadzeni yayo. Yaya kuyawufuna emakhiwa kulesihlahla, yakhandza kutsi kute. 7Ngako yase itsi esisebentini sayo sengadze: ‘Ase ubuke lesihlahla, sengite lapha iminyaka lemitsatfu ngitewukha emakhiwa kodvwa angiwakhandzi, sigece siwe! Yini siloku sichubeka sisebentisa lomhlabatsi mahhala?’ 8Kodvwa sisebenti sengadze samphendvula satsi: ‘Mnumzane, ase umane usiyekele kulomnyaka kuphela; ngitase ngisimbele umsele usitungelete, bese ngisifakela umcuba. 9Nangabe-ke sitsela nyakenye, kuyawuba ncono; kodvwa nasingatseli, utabe sewuyasijuba-ke.’ ”
10Ngalelinye liSabatha Jesu abefundzisa esinagogeni. 11Khona lapho bekunemfati labenemoya lomubi lowase umgulise iminyaka leli-18; abesagobene angasakwati nekuhamba eme acondze atsi tfwi! 12Jesu watsi nakambona, wambita watsi: “Mfati, sewukhululekile ekuguleni kwakho.”
13Wambeka tandla, masinyane umfati weluleka waphila, wadvumisa Nkulunkulu.
14
Dut. 5:13-14
Siphatsimandla selisinagoge satfukutsela ngekutsi Jesu abesaphilise ngeliSabatha; ngako sakhuluma kubantfu satsi: “Asitfupha emalanga lesifanele sisebente ngawo; ngako-ke nibota ngalawo malanga kutewuphiliswa, kodvwa hhayi ngeliSabatha.”
15INkhosi yasiphendvula yatsi: “Nine batentisi! Lomunye wenu angete ayikhipha yini inkhabi nome imbongolo esibayeni ayeyinatsisa ngeliSabatha? 16Manje-ke nansi lendvodzakati lesitukulwane sa-Abrahama lebeseyiboshwe nguSathane iminyaka leli-18, akukafaneli yini kutsi ikhululwe ekuboshweni kwayo ngeliSabatha?”
17Lemphendvulo yakhe yenta tonkhe titsa takhe taba nemahloni, kantsi bantfu bonkhe bebajabulela tonkhe timangaliso labetenta.
18Ngako-ke Jesu watsi: “Umbuso waNkulunkulu ufanana nani? Ngingawufanisa nani nje? 19Ufanana nenhlanyelo yendlulamitsi leyatsatfwa ngumuntfu wayihlanyela ensimini yakhe. Lenhlanyelo yakhula yaba sihlahla, netinyoni letindiza emoyeni takha tidleke tato emagaleni aso.”
20Jesu waphindze wabuta watsi: “Umbuso waNkulunkulu ngingawufanisa nani nje? 21Ngingawufanisa nembiliso leyatsatfwa ngumfati wayihlanganisa nemabinta lamatsatfu afulaha, yakhukhumuka lenhlama.”
22Jesu wadzabula emkhatsini wemadolobha nemadolobhana acondze eJerusalema, ahamba afundzisa. 23Lomunye wambuta watsi: “Nkhosi, kutawusindziswa bantfu labambalwa yini kantsi?”
Jesu watsi kubo: 24
“Phikelelani kungena ngemnyango lomncane; ngobe banyenti bantfu labatakwetama kungena ngawo, kodvwa bayakwehluleka.
25
25:11
“Umnikati wendlu nasekasukumile wavala umnyango, niyakuma ngephandle ninconcotse nitsi: ‘Nkhosi, sivulele umnyango!’ Uyakuniphendvula atsi: ‘Anginati lapho niphuma khona!’ 26Niyawube seniphendvula nitsi: ‘Sadla, sanatsa nawe; wafundzisa futsi, etitaladini telidolobha lakitsi.’ 27
Kodvwa yena uyawutsi: ‘Ngiyanitjela ngitsi: Anginati lapho niphuma khona. Nyamalalani lapha embikwami, benti balokubi!’
28
25:30
“Lapho niyawukhala kudzimate kugedletele ematinyo, nanibona Abrahama, na-Isaka, naJakobe, nabo bonkhe baphrofethi embusweni waNkulunkulu nibe nine nivalelwe ngephandle.
29
“Bantfu bayawuta baphuma emphumalanga nasenshonalanga, enyakatfo naseningizimu bahlale etafuleni embusweni waNkulunkulu. 30
20:16
Mak. 10:31
Lapho-ke laba lababekugcina bayawuba bekucala, laba lababekucala babe bekugcina.”
31Khona lapho nje kwase kufika labanye baFarisi bete kuJesu batsi kuye: “Suka lapha uhambe uye kulenye indzawo, ngobe Herodi ufuna kukubulala.”
32Jesu wabaphendvula watsi: “Hambani nitjele leyo mphungutja nitsi: ‘Ngikhipha emadimoni ngiphilise lamuhla nakusasa, lomsebenti wami ngiyawucedzela ngemhlomunye.’ 33Noko kufanele kutsi ngibesendleleni lamuhla nakusasa nangemhlomunye, ngobe kungeke kwenteke kutsi umphrofethi abulawelwe nome kukuphi ngaphandle kwaseJerusalema.
34
65:2
Jer. 7:13
Mat. 23:37
“Jerusalema, Jerusalema! Ubulala baphrofethi, ugcobe ngematje titfunywa taNkulunkulu letitfunyelwe kuwe! Sekukangaki ngifuna kufukamela bonkhe bantfu bakho, njengesikhukhukati sifukamela emantjwele ngaphansi kwemaphiko aso, kodvwa awuzange ungivumele! 35
Jer. 7:14
22:5
Mik. 3:12
Luk. 19:43
Buka-ke manje likhaya lakho selilahliwe, ngiyakutjela kutsi, ungeke usangibona, kuze kufike sikhatsi lapho uyawutsi: ‘Ubusisiwe lotako egameni leNkhosi.’ ”


text:
Rabbitfish
Imfishi Yalogwaja
Ligama lemndeni lelatiwako
Imfishi yalogwaja (Rabbitfish)
Ligama lelinye lelatiwako
Spinefoot
Ligama lesayensi
Siganidae
Linani
Ingangemasentimitha lamashumi lamane, silinganiso singemasentimitha lamashumi lamatsatfu.
Kutiveta
Tinemitimba lepatalele lesandingilizi nemlomo lochutjiwe. Umlomo muncane phindze ubukeke wente kushwaphana. Luphiko loluchubekako ngemuva/ngetulu, nematsambo ebudze bunye.
Luphiko lwasemsileni loluhlukanisekile. Libala livama kubamhlophe namtfubi lonansundvu lonemacashata noma longatfolakali kutsi unsundvu.
Satiso setintfo
Umndeni we Siganidae ufaka tinhlobo letimbili nemacembu lamashumi lamabili nesikhombisa etilwane. Ibitwa ngekutsi yimfishi yalogwajwa ngenca yekufana kwetimphumulo. Ematsambo anephoyizini. Titfolwa ngemacembu noma ngatimbili ngetulu kwematje, kakhulu emantini lashona kancane.
Tisebentisa ematinyo kubamba/kudonsa titjalo letincane ematjani. Tiyakhona kushintja libala natetentela kubhayizisa/kuyenga. Tiphitsitela ngekuhamba kwelilanga. Tisakateke emantini lavulekile elwandle/emifuleni.
Kudla kwato
Tidla titjalo letincane letindanda ngetulu kwemanti- tilwane letidla titjalo kuphela.
Kusakata
Tivela ku Indo-Pacific kanye nase Mediterranean.
Tilwane letatiwako
Coral rabbitfish (Siganus corallinus)
Foxface rabbitfish (Siganus vulpinus)
Whitespotted rabbitfish (Siganus sutor)


text:
Ngekushada kumunye Wetelubandlululo lowatiwako kwakungasiko malula. Mandela abebambeke kakhulu kumsebenti we ANC, etimphini letisemtsetfweni futsi nelikhaya la Winnie belivame kuhlaselwa/kungenelwa ngemaphoyisa. Winnie bekangenele ekugcugcuteleni ipolitiki ngendlela yakhe, ngisho nangesikhatsi akhulelwe. Ngemnyaka wa 1958 abengenele luhambo lwelipasi alandzela Imashi yaboMake lebeyatiwa enyanga yeNgci ngemnyaka wa 1956 batoyitoyela leyomitsetfo lefanako.
Wabangumunye webesifazane lababoshwa labatinkhulungwane. Yena nalalabanye bakhetsa kuhlala ekuvalelweni emaviki lamabili esikhundleni sekufaka sicelo sekuphuma ngekubhadala. Ngulapho avela/atiwa ngetimo letimbi tiboshwa tase Ningizimu Afrika. Ngemuva kwekukhululwa sive kanye nemaphoyisa bacala lapho kumati njengendlela letokhunjulwa ngenkhululeko yendvodza yakhe leyatiwako.
Akuzange kuba kudze ngemuva kwekulahlekelwa ngumsebenti wakhe Esibhedlela sase Baragwanath. Yena nendvodzakati ya Nelson, Zenani, watalwa ngemyaka wa 1959 ngekulandzela lesisehlakalo.
Winnie wakhula kutetsemba kanye nekusekelwa kulamanye emakhosikati lalungile kumzabalazo wekulwa nelubandlululo lwahulumende. Labanye balamakhosikati bekubantfu labafana na Lillian Ngoyi, Helen Joseph, Albertina Sisulu, Florence Matomela, Frances Baard, Kate Molale, Ruth Mompati, Hilda Bernstein na Ruth Firts.
Lawa makhosikati abatitsenjwa ta Winnie, lokunye lobekuyindlala ngaleto tikhatsi. Konkhe naloko ikakhulu labo lebebakha bungani nalabo lebebalwela indlela yepolitiki labafana na Winnie kwatsi muva bakhokhwa njengebantfu labahambisa tindzaba kuhulumende. Kwakulukhuni kutsemba bantfu. Incabani yacala emkhatsini wa Winnie kanye nemndeni wakhe emuva ekhaya eTranskei ngemuva Kwemtsetfo weSento se Bantu lesatfulwa.
Sikhulu Kaizer Matanzima, munye lobekamelela Winnie kanye nalobekasebentela babe wakhe, wavumelana nahulumende ngekusekela lesento. Loku kwamiswa Licembo lePondo Lebelala libitwa nge Intaba, lelangenela umndeni wa Winnie ngalobunye busuku, balwisa make wakhe-lomncane baphindze bashisa indlu yakubo yaguca yabasemhlabatsini.
Lokuhlaselwa kwenta lomake waze wachwala lobekatsetse lo Winnie lobekanganamake njengemntfwanakhe eminyakeni phambilini. Wabese uyashona ngekushesha ngemuva kwaloko.
Kepha, babe wa Winnie wachubeka ngekusekela Matanzima, ngisho nangekubamba sikhundla sekhebhinethi emakhayeni ase Transkei. Winnie loku wakubona njengentfo lembi yekwentelwa phansi ngubabe wakhe ngekumubona atsatsa lisayidi nalabo bebacindzetela. Lokungavani kwahlukanisa lomndeni emkhatsini.Translated by Phindile Malotana


text:
41
4:15
Khona lapho nje Jesu waholelwa nguMoya waNkulunkulu ehlane, kuze atewulingwa nguSathane. 2
1 Khos. 19:8
Asazilile kudla emalanga langema-40 nebusuku bakhona, wase uyalamba. 3Umlingi wase uyefika kuye utsi: “NawuyiNdvodzana yaNkulunkulu, tjela nankha ematje agucuke abe tinkhwa!”
4
Jesu waphendvula watsi: “Kubhaliwe kutsi:
“ ‘Umuntfu angeke aphile ngesinkhwa sodvwa,
kodvwa uphila ngawo onkhe emavi
laphuma emloyeni waNkulunkulu.’ ”
5Wesuka lapho Sathane wamyisa edolobheni lelingcwele, wammisa esicongweni selithempeli, 6
watsi kuye: “NawuyiNdvodzana yaNkulunkulu, tijike phansi, ngobe kubhaliwe kutsi:
“ ‘Uyawuyaleta tingilosi takhe ngawe
kutsi tikwetfwale ngetandla tato,
ungete wakhutjwa nalitje etinyaweni takho.’ ”
7
Jesu watsi kuye: “Kantsi kubhaliwe futsi nekutsi:
“ ‘Ungaboyilinga iNkhosi,
Nkulunkulu wakho!’ ”
8Waphindza futsi Sathane wamtsatsa, wamenyusela esicongweni sentsaba, wamkhombisa yonkhe imibuso nebucwebecwebe bayo, 9watsi kuye: “Konkhe loku ngitakunika kona, nawungamane uwe phansi nje, ungikhotsame.” 10
10:20
Jesu watsi kuye: “Suka, Sathane, ngobe kubhaliwe kutsi:
“ ‘Ubokhonta iNkhosi, Nkulunkulu wakho,
umkhotsamele yena yedvwa!’ ”
11Wesuka Sathane wamshiya, kwase kufika tingilosi titewusita Jesu.
12
Mak. 1:14
6:17
Luk. 3:19-20
4:14
Watsi Jesu nakeva kutsi Johane abesafakwe ejele, wahamba waya eGalile. 13Wesuka eNazaretha wayawuhlala eKhaphanawume eceleni kwelwandle, eveni lakaZebuloni nelakaNaftali, 14kuze kugcwaliseke lokwashiwo ngumphrofethi Isaya kutsi:
15
“Wena, live lakaZebuloni,
nawe, live lakaNaftali,
nine, leningasendleleni lengaselwandle,
nani leningesheya kweliJordane,
nawe, Galile, live lebetive,
16sive lebesihleti ebumnyameni,
nikubonile kukhanya lokukhulu;
nine, lebenihleti eveni nasetfuntini lekufa,
kuphumele kini kukhanya.”
17
10:7
Mak. 1:14,15
Kusukela ngaleso sikhatsi Jesu wacala kushumayela watsi: “Phendvukani, ngobe umbuso welizulu sewusondzele.”
18
Luk. 5:2-11
Joh. 1:42
Jesu asahamba ngaseLwandle lwaseGalile, wabona telamani letimbili letatibadwebi, Simoni labetsiwa nguPhetro, na-Andreya, umnakabo, babedweba tinhlanti ngelinetha. 19Jesu watsi kubo: “Ngilandzeleni, ngitawunenta badwebi bebantfu.” 20Bashiya emanetha abo masinyane, bamlandzela.
21Asachubeka lapho, wabona letinye telamani letimbili, boJakobe naJohane, emadvodzana aZebedi, lababesesikebheni naZebedi, uyise, bachibela emanetha abo, wababita. 22Masinyane bamshiya uyise kanye nesikebhe, balandzela Jesu.
23
Mak. 1:39
Jesu walihamba lonkhe laseGalile, afundzisa emasinagogeni abo, ashumayela liVangeli lembuso, aphilisa bantfu kuto tonkhe tifo nasekuguleni kwabo. 24Ludvumo ngaye lwandza nalo lonkhe laseSiriya, kangangekutsi kwaletfwa kuye bonkhe bantfu lababegula, baphetfwe tinhlobonhlobo tekufa, nalababekhatsatwe tinhlobonhlobo tetinhlupheko: lababenemadimoni, nalababenesitfutfwane, nalababefe tinhlangotsi; Jesu wabaphilisa bonkhe. 25Ticumbi letikhulu tebantfu tamlandzela tisuka eGalile, naseDekhapholisi, naseJerusalema, naseJudiya, naseveni lelingesheya kwemfula iJordane.


text:
Lefulegi yesive, leyacalwa kusetjentiswa ngenyaga yaMabasa natimashumi lamabili nesikhombisa ngemnyaka wa 1994, yasungulwa ngu Mnumzane Fred Brownell, lobe akadze akuhulumende we Herald eNingizimu Afrika. Lemibala kanye nekwakhiwa kwayo kususelwa kumlandvo wefulegi yase Ningizimu Afrika.
Lemibala leyehlukene kanye nekuhlangana kwalemibala kutetinchazelo letehlukene kubantfu labatsite, ngaloko kute ngisho nasinye Sibonelo lesingatsintsiswa kiwo. Lokwakheka kwalomkhatsi kwalefulegi kwacala ekubekweni kwalefulegi ngendlela ya ‘V’ lekuwela ebhandeni linye lelicondza ekugcineni kwangaphandle.
Lokukumele lobugudlugudlu kwabobonkhe bantfu eNingizimu Afrika kumimango ngekutsatsa indlela yekutsi bahlangane babemunye. Lobugudlugudlu kanye nekuhlangana kuchamuka kulomsebenti weMbutfo waphambilini we Ningizimu Afrika – Kuhlangana kungemandla.
Nakundandiswa ifulegi yesive tintfo letitsite kumele tentiwe/tilandzelwe njengentfo lebekiwe kuHulumende we Gazette 22356, Satiso 510 samhlaka 8 kunyanga yeNhlaba mhlaka 2001. Umangabe bowukhombisa lokuma kwe Fulegi yase Ningizimu Afrika lomphetfo we hoist kumele ube ngasencele nelibhande lelibovu ngetulu.
Umakukhonjiswa lokuma lokubheke emaceleni kwalefulegi ngasebondzeni, lelibhande lelibovu kumele libe ngasesencele sololobukele nemgobo we hoist ngasetulu. Kmhlangano webantfu, nefulegi yesive lekhonjiswako eceleni kwe noma ngemuva kwesikhulumi sebantfu, lefulegi kumele ibekwe ngasekudla kwetikhulumi. Uma ibekwe nomangukuphi emhlanganweni, ngako kumele ibe ngasekudla sebantfu labakhona.Translated by Phindile Malotana


text:
171EmaFilisti abutsa emabutfo awo awalungiselela imphi, awahlanganisela eSokho yakaJuda. Emisa emathende awo e-Efesi Damimu, emkhatsini weSokho ne-Azekha. 2Sawula nema-Israyeli babutsana bemisa eSigodzini sase-Ela,“eSigodzini sase-Ela” nome “esigodzini lesingasesihlahleni lesikhulu” bahlela imphi yabo batilungiselela kubhekana nemaFilisti. 3EmaFilisti ema kulelinye ligcuma, nema-Israyeli ema kulelinye; saba lesigodzi semkhatsini wabo.
4
Ingwazi lekwakutsiwa nguGoliyathi libito layo, ingeyekuchamuka eGathi, yabonakala iphuma etichemeni temaFilisti. Yayiyindze iluhalakasha, ingetulu kwemamitha labengaba matsatfu. 5Goliyathi abefake imphantitje yelitfusi enhloko yakhe, embetse libhantji lelitfusi lelalingemazengezenge, sisindvo salo sasingemakhilogremu labengaba ngema-57. 6Emilenteni abefake tivikelo tayo telitfusi, emhlane wakhe abetjetse sikhali sekujijimeta selitfusi. 7
1 Khr. 20:5
Lutsi lwalesikhali lwalungangelipulango lembongolo yemeluki; emadlebe aso ensimbi abenesisindvo lesasingemakhilogremu labengaba sikhombisa. Ludzibi lwekwetfwala lihawu lakhe lwaluhamba embikwakhe.
8Goliyathi wema, wamemeta leticheme temphi yema-Israyeli, watsi: “Niteleni lapha kutawuma emahele emphi? Angisiye umFilisti yini mine? Nine anisito yini tinceku taSawula? Khetsani indvodza ibe yinye emkhatsini wenu, niyitfumele lapha kimi. 9Nakatakulwa nami angehlule, tsine sitawuba tigcili tenu; kodvwa mine nangimehlula ngimbulale, nine nitawuba tigcili tetfu nisisebentele.” 10LomFilisti wachubeka watsi: “Ngitibita insayeya tonkhe ticheme tema-Israyeli lamuhla. Nginikeni indvodza ibe yinye, khona ngitekulwa nayo.” 11Watsi kube Sawula nema-Israyeli onkhe eve lenkhulumo yalomFilisti, bajabha bonkhe batfutfumela.
12
Davide bekuyindvodzana yem-Efratha waseBhetlehema kaJuda lekwakutsiwa nguJese. Jese abanemadvodzana lasiphohlongo. Ngesikhatsi kubusa Sawula abesakhulile asaneminyaka leminyenti. 13
Emadvodzana aJese lamatsatfu lamadzala abehambe naSawula kuya emphini. Wematubulo bekungu-Eliyabe, elanywa ngu-Abinadabi, bese kuta Shama. 14
Davide bekulitfumbu laJese. Laba labatsatfu bekucala bona balandzela Sawula, kwatsi 15Davide yena abevamise kubuyela ekhaya ashiye Sawula ayewubona timvu teyise ekhaya eBhetlehema.
16Kwadzimate kwaphela emalanga langema-40, solomane lomFilisti abohle avuka ekuseni ajangaze kantsi nasentsambama abema, ajangaze endzaweni yakhe.
17Jese wakhuluma endvodzaneni yakhe Davide, watsi: “Tsatsa nansi imbasha lengemakhilogremu langaba lishumi kanye netinkhwa letilishumi, ugijime, umikisele bomnakenu enkambu. 18Tsatsa nanaba boshizi labalishumi, ufike unike lendvuna yabo lephetse lesicheme sabo semabutfo layinkhulungwane. Ubofike ubone bomnakenu kutsi banjani, ubuye nesiciniseko“nesiciniseko” nome “nalokutakufakaza” kutsi ubabonile. 19BanaSawula nawo onkhe emabutfo aka-Israyeli eSigodzini sase-Ela,“eSigodzini sase-Ela” nome “esigodzini lesingasesihlahleni lesikhulu” balwa nemaFilisti.”
20Ekuseni ngakusasa Davide washiya timvu nemelusi, wetfwala umtfwalo wahamba, njengobe Jese abemtfumile, wefika enkambu ngesikhatsi emabutfo aphuma ema ngeticheme tawo ekhuta sicubulo semphi. 21Ema-Israyeli nemaFilisti abetsatsa tindzawo tawo ngeticheme tawo, ticheme tibhekene. 22Davide wafike wabeka lemiphako yakhe kulona logadze tintfo, wagijima waya etichemeni wayawuvusela bomnakabo. 23Watsi asakhuluma nabo, Goliyathi waseGathi, ingwazi yemaFilisti, waphuma etichemeni takhe, wamemeta njengobe abesolomane enta; Davide wakuva loko. 24Onkhe emadvodza aka-Israyeli abetsi angayibona lendvodza, ayibalekele, ngobe abeyesaba kakhulu.
25Ema-Israyeli abesolomane atsi: “Uyayibona yini lendvodza lesolomane iphumela ebaleni? Iphumela kusibita insayeya sive sema-Israyeli. Inkhosi itsite itamnika umcebo lomyenti umuntfu longahle ayibulale. Itawuphindze imendzisele nendvodzakati yayo, iphindze ikhiphe nendlu yeyise waleyo ndvodza emtselweni wema-Israyeli.”
26Davide wabuta lamadvodza labeme eceleni kwakhe, watsi: “Utakwentelwani umuntfu lotawubulala lomFilisti esuse lihlazo ka-Israyeli? Ungubani yena lomFilisti longakasoki nekusoka kutsi angabita insayeya emabutfo aNkulunkulu lophilako?”
27Baphindza bamtjela yona leyo nkhulumo, batsi: “Nguloko-ke lokuyakwentiwa kumuntfu loyakuyibulala.”
28
Kwatsi Eliyabe, umnakaboDavide lomkhulu, nakeva loku lokwakukhulunywa nguDavide nalamadvodza, wamvutsela ngelulaka watsi: “Utewufunani wena lapha? Utishiye nabani letimvu letimbalwa lena ehlane? Ngiyati kutsi utikhukhumeta kanjani nekutsi inhlitiyo yakho yimbi kanganani; utele kutawubukela imphi nje kuphela.”
29Davide wabuta watsi: “Manje sengenteni? Sengingabe ngisakhuluma nje nekukhuluma?” 30Wase ugucukela kulomunye wakhuluma kona loko labekushito kucala, nawo lamadvodza amphendvula njengawo lawa akucala. 31Loko lokwakushiwo nguDavide bakuva bantfu, base babikela Sawula. Sawula wase uyambita.
32Davide watsi kuSawula: “Akubete lophelelwa ngemandla ngenca yalomFilisti, inceku yakho itakuya iyekulwa naye.”
33Sawula waphendvula watsi: “Ungeke ukhone kuyakulwa nalomFilisti, ngobe wena usengumfana nje, kantsi yena uyingwazi yekutalwa.”
34Kodvwa Davide wakhuluma kuSawula, watsi: “Inceku yakho beyeluse timvu teyise. Kwatsi nakuchamuka libhubesi nome libhele latsatsa lenye imvu emhlambini, 35ngalisukela, ngalilandzela, ngalishaya, ngakhipha lemvu emlonyeni walo, latsi nalitsi ligucukela kimi, ngalibamba ngesilevu“ngesilevu” nome “ngemsila” salo, ngalidladlabula ngalibulala. 36Inceku yakho yabulala libhubesi nelibhele; nalomFilisti longakasoki utawufanana nato letilwane, ngobe uwabite insayeya emabutfo aNkulunkulu lophilako. 37LoSimakadze lowangephula esidladleni selibhubesi nasesidladleni selibhele utangikhulula nasesandleni salomFilisti.”
Sawula wakhuluma kuDavide, watsi: “Hamba, shangatsi Simakadze angaba nawe.”
38Ngako Sawula wabe sewembatsisa Davide ngetembatfo takhe. Wamfaka imphantitje yelitfusi enhloko, wamembatsisa ngelibhantji lensimbi lemphi. 39Davide wabophela inkemba yakhe kulengubo yakhe, wabe sewetama kuhambahamba, ngobe abengakakwetayeli.
Davide wakhuluma kuSawula watsi: “Ngiyehluleka kuhamba ngifake letimphahla, angikatetayeli.” Wase uyatikhumula. 40Wase utsatsa indvuku yakhe ngesandla, wakhetsa ematje lashelelako aba sihlanu emfuleni, wawafaka esikhwameni sakhe sekwelusa labesiphetse, wacondza kuye lomFilisti aphetse sidubulelo sakhe.
41LomFilisti abesolomane asondzela kancane kancane kuDavide, nalendvodza leyayiphetse lihawu ihamba embikwalomFilisti. 42
Wabuka Davide wambona kutsi usengumfana, abovana, amuhle, wamedzelela. 43Watsi kuDavide: “Ngiyinja yini, kutsi ungeta kimi uphetse tindvuku?” LomFilisti wacalekisa Davide ngabonkulunkulu bakhe, 44watsi: “Buya lapha kimi, sidvumbu sakho ngitasinika tinyoni telizulu netilwane tesiganga.”
45
118:10
Davide wakhuluma kulomFilisti, watsi: “Wena uta kimi uphetse inkemba, nelijozi, nesikhali, kodvwa mine ngita kuwe ngelibito laSimakadze wetimphi, Nkulunkulu wemabutfo aka-Israyeli, wona lawo mabutfo bewuwabita insayeya. 46Lamuhla Simakadze utakunikela esandleni sami, ngitakushaya ngikulahle phansi, ngihhumbule inhloko yakho esidvunjini sakho. Lamuhla tidvumbu temaFilisti ngitatinika tinyoni telizulu kanye netilwane tesiganga, kuze umhlaba wonkhe wati kutsi kukhona Nkulunkulu ka-Israyeli, 47nekutsi bonkhe labantfu lababutsene lapha bati kutsi Simakadze akasindzisi ngenkemba nangesikhali. Ngobe imphi ngeyaSimakadze, nguye lotaninikela nonkhe etandleni tetfu.”
48Kwatsi lomFilisti asasondzela kutawugadla kuDavide, Davide washesha wagijima wacondza emgceni wemphi, acondze kulomFilisti. 49Davide wafaka sandla esikhwameni sakhe wakhipha litje, wadubulela; washaya lomFilisti etulu ebuntini. Lelitje langena ebuntini laGoliyathi lafahlata lukhakhayi, walahleka phansi emhlabatsini ngebuso.
50Ngaloko Davide wancoba lomFilisti ngesidubulelo nangelitje, washaya umFilisti, wamlahla phansi, wambulala, ngaphandle kwenkemba esandleni sakhe.
51Davide wagijima wema etikwalomFilisti, wabamba inkemba yalomFilisti wayihoshula kulomgodla wayo, wamcedzela ngayo; wajuba inhloko yakhe.
Atsi kube emaFilisti abone kutsi lengwazi yabo seyifile, esuka ngematubane, abaleka. 52Emadvodza aka-Israyeli newakaJuda asondzela nawo amemeta, asacosha emaFilisti, aze ayawuwangenisa eGathi“eGathi” ngesiHebheru “esigodzini” nome “esihosheni” nasemasangweni ase-Ekroni. Tinkhubela temaFilisti tatisakateke nawo wonkhe umgwaco waseSharayimu loya eGathi nase-Ekroni. 53Kwatsi ema-Israyeli nasabuya ekucosheni emaFilisti, afike ayidla inkambu yawo. 54
Davide watsatsa inhloko yalengwazi waya nayo eJerusalema, wafike wabeka letikhali talomFilisti ethendeni lakakhe.
55Kwatsi ngesikhatsi Sawula abuka Davide nakayawuhlangabetana nalomFilisti, wabuta ku-Abneri, indvuna yemphi yakhe, watsi: “Abneri, ngumsa wabani lomfana?”
Abneri wamphendvula watsi: “Kuphila kwakho, nkhosi, angimati.”
56Inkhosi yatsi: “Ngitfoleleni kahle kutsi ungumsa wabani lomfana.”
57Watsi efika nje Davide, abuya ekubulaleni umFilisti, Abneri wamtsatsa, wammikisa kuSawula, Davide abesolo ayiphetse lenhloko yalomFilisti.
58Sawula wambuta watsi: “Ungumsa wabani, mfana?”
Davide waphendvula watsi: “Ngitalwa yinceku yakho lenguJese waseBhetlehema.”


text:
201“Naniya emphini niyawulwa netitsa tenu bese nibona emahhashi ato, netincola tato, nemphi yato iyinkhulu kakhulu kunalena yenu, ningatesabi, ngobe Simakadze Nkulunkulu wenu lowanikhipha eGibhithe uyawuba nani. 2Nase niphuma niya emphini, umphristi uyakuya ngembili akhulume nemphi yonkhe, 3atsi: ‘Lalela, Israyeli, lamuhla uya emphini kuyakulwa netitsa takho. Ungabi ligwala wesabe; ungatfutfumeli, uphaphuleke embikwato. 4Ngobe Simakadze Nkulunkulu wakho nguye lohamba nawe kuyakulwa naletitsa takho akuphe nekuncoba.’
5“Baholi bayawukhuluma kulemphi yonkhe, batsi: ‘Kukhona yini lowakhe indlu lensha labesengakayinikeli? Lowo akancandzeke aye ekhaya, funa afele emphini, bese inikelwa ngulomunye umuntfu. 6Kukhona yini umuntfu lohlanyele sivini lesisha labesengakacali kudla titselo taso? Lowo akancandzeke abuyele ekhaya, funa afele emphini, bese letitselo taso tidliwa ngulomunye umuntfu. 7
Kukhona yini lowetsembise kushada nentfombi labesengakayishadi? Lowo akancandzeke abuyele ekhaya, funa afele emphini, bese lentfombi yakhe ishadwa ngulomunye umuntfu.’
8
“Baholi batawuchubeka bakhulume, batsi: ‘Kukhona yini indvodza leyesabako nome lenebugwala? Leyo ayincandzeke ibuyele ekhaya, khona bomnakabo bangetiwungenelwa bugwala nabo.’ 9Baholi bayawutsi bangacedza kukhuluma kulamabutfo emphi, bayawube sebabeka tindvuna tawo.
10“Nanikhuphuka kuyawuhlasela lidolobha, nibocale nibabekise phansi tikhali tabo labo bantfu labakulo. 11Nangabe bavumile, bavula emasango abo, bonkhe bantfu labakulelo dolobha niyawubenta tigcili, nibagcilate. 12Nangabe bayala kubeka phansi tikhali tabo kodvwa balwe nani, niyawubavimbetela kulelo dolobha. 13Uyawutsi Simakadze Nkulunkulu wenu angaletfula etandleni tenu, bese nibulala onkhe emadvodza lakulelo dolobha. 14
Kuyawutsi bafati, nebantfwana, netifuyo, nako konkhe lokunye lokukulo lelo dolobha nititsatsele kona kube yimphango yenu. Ningayisebentisa leyo mphango yetitsa tenu Simakadze Nkulunkulu wenu lanipha yona. 15Niyakuwaphatsa kanjalo-ke onkhe emadolobha lakhashane nani langesiwo aletive letisedvutane nani.
16
34:12
Dut. 7:2
Josh. 10:40
11:11
23:12
“Noko kulamadolobha aletive Simakadze Nkulunkulu wenu lanipha wona kutsi abe lifa lenu, akubete nome kunye lenikushiya kuphila. 17Nibotibhubhisa tiphele tonkhe leto tive: emaHethi, nema-Amori, nemaKhenani, nemaPheresi, nemaHivi, nemaJebhusi, njengobe Simakadze Nkulunkulu wenu aniyala. 18Ngaphandle kwaloko titawunifundzisa kutsi nilandzele tonkhe leto tintfo letinengekako letitentako natikhonta tithico tato, bese niyona kuSimakadze Nkulunkulu wenu.
19“Nanivimbetela lidolobha sikhatsi lesidze, nilwela kutsi nilitfumbe, ningacali nitibhubhise tihlahla talo ngekutigawula ngemazembe, ngobe phela ningatidla titselo tato. Ningatigawuli. Kambe ngabe tihlahla tesiganga tibantfu yini nato kutsi nitivimbetele? 20Noko, tihlahla lenitatiko kutsi atitseli titselo letidliwako ningatigawula, bese nitisebentisa ekwakheni tintfo tekuvimbetela lelo dolobha lelilwa nani lize liwe.”


text:
Emakhaya ekucala anamuhla ase Lesotho kwaba ngema San, lashiya tindzawo letindzala ngabo pende kumadvonga emadvwala. Labebakhuluma-iBantu bekucala kwabangemacembu lamatsatfu ebeNguni, ngema Phatla, emaPolane, nema Phuthi, lakeca iDrakensberg kusuka emphumalanga ngetindlela letintsatfu ase ahlala etindzaweni-letiphansi emphumalanga-leseningizimu yase Mohokare (Caledon) River.
Ngase kupheleni kwesikhatsi sandvulo selishumi nesikhombisa, imiphakatsi yebe Sotho yalandzela, ema Peli Phuthing, iSia ne Tlokoa lekufikela endzaweni lesa enyakatfo-nshona. Ngemuva kwabo kwefika lamanye emacembu ebeSotho, kufaka ekhatsi ba Koena, baFokeng nebaTaung.
Ekucaleni kwesikhatsi sandvulo ngesikhatsi Shaka akhulisa indzawo yakhe yemaZulu, tinkhulumo letingakalungi tatsanyelwa tengcela sigodzi lesincane. Bantfu bemaSotho etintsabeni kanye nasetindzaweni letinkhulu tase nshonalanga letikhona-nalamuhla eLesotho (iBasutoland ngetikhatsi temakholonisi) kanye nasetincenyene letise mphumalanga elangeni-elangeni lalamuhla iFree State nato tatsintseka.
Kulwa kwaba yintfo lejwayelekile, imiphakatsi yehlukana ekhatsi, emasimu abulawa, imindeni yehlukana ekhatsi kwatsi bantfu labadzingile bapotwa kutsi badla bantfu labanye.
Moshoeshoe, sikhulu se Koena, wasebentisa indlela yemasotja kanye nelwati lwepolitiki kwehlulekisa titsa takhe. Wacokelela ibhendi yebalandzeli, yomibili kusuka labo labahlula labatitsa nalabo labandizisa lokungavani, lababayincenye yebalandzeli bakkhe kanye nemalunga lagcwele ekukhula kwemphakatsi wakhe lowawuyintfo lelula ngekhatsi lekwaba yi Lesotho.
Moshoeshoe walungisa lendlela yekususa bantfu bakhe abayise etintsabeni letisetulu letingenalutfo kwaba kusuka lapho kutsi bakhone kutivikela phindze bamele kuhlaselwa ngemasotja lebekagcwala lendzawo, bafune bantfu labatabeba ngenkhani. Wacale wasebentisa intsaba lebitwa nge Butha Buthe lesedvute nelidolobha lelikhonanyalo leligama lelifanako.
Kwatsi muva watsatsa intsaba lenkhulu, iThaba Bosiu, lese mphumalanga yase Maseru. Ngaloku njengentfo lenemandla, wakha emadvodza akhe abangemasotja lacinile, lashaya labo labetama kungena esikhaleni noma esigodzini sabo. Ngemnyaka wa 1831 wanikwa umtsetfo wBasotho lensha leyakhekile yesive seBasotho endzaweni lechubeka kahle emagedeni lakhona nalamuhla enshonalangga yase Lesotho.
Le Rolong lesenshonalanga, iTaung leseningizimu ne Tlokoa lese mphumalanga yendzawo ya Moshoeshoe lesele iyindzawo lekhululekile. Moshoeshoe abengumholi lokhanyisekelekile, lophumelelako lotsatfwa njengamunye lomkhulu eAfrika kumadvodza laphetse. Ngekuhlakanipha kwakhe, kubeketela kanye nekufoselela ngekuhlakanipha, wakha indlela yelisiko kanye neyepolitiki entela balandzeli bakhe.
Abentela kufaka emakholonisi ngekufaka imimango yeBasotho kanye nemasiko abo ngaphandle kwekuwabulala. Ekucaleni kwesikhatsi sandvulo selishumi nemfica batsengisi, batingeli kay enema trekkers engca endzaweni ya Moshoeshoe endlela yekugucula ngekukhulisa inombolo. Wakubona loko, njengoba inombolo yemakholonisi beyikhula, ngako litfuba lekucabana litokhula.
Ngekubona tidzingo tebantfu bakhe titodzinga imfundvo yaNgaphesheya kutsi bacudzelane emhlabeni lomusha, watfumela lamanye emadvodzana akhe esikolweni eDolobheni lase Kapa. Wacela iMishini yase Paris Evangelical kutsi icale siteshi semishini eBasutoland, nase Messrs Arbousset, iCasalis ne Gosselin lehleti eMorija, dvute ne Thaba Bosiu, ngenyanga yeNhlaba ngemnyaka wa 1833.
Ngekukhulisa tinombolo tebahlali labamhlophe (eMabhunu) acala kusungula emafamu etindzaweni lebetivundzile kahle etigodzini letise nshonalanga ye Mohokare, kucindzeteleka ngendzawo kwakhula. Emaphathi epolitiki akhiwa kanye nekungenelwa emkhatsini kweMabhunu kanye Basotho kwaba yintfo leyatiwako.
Moshoeshoe walungisa kuncedza kwe ‘ndlovukati yeMangisi lamhlophe’ Indlovukati Victoria, balungiselela kuvikelwa kumaBhunu. Loku kwanikwa ngemnyaka wa 1848, kantsi Nendzawo ya Khomishane wema British lowabekwa kulendzawo. Kwatsi ngemnyaka wesitsatfu ekupheleni wasuswa ngesikhatsi iBasutoland leyahlanganiswa ku Licembu lase Kapa la Moshoeshoe, ngekungakhululeki ngekufungelwa ngemaBhunu, phindze lungisa kuvikeleka kwema British.
Ngemnyaka wa 1868 iBasutoland kwatsiwa yindzawo yema British, kwatsi le Basotho bahaMoshoeshoe (bantfu beNkhosi Moshoeshoe) babatintfo tema British. Ngemnyaka wa 1870 lenkhosi lebeseyiyindzala ye Basotho yashona, lokutfwelwe kulolwati kutsi bantfu bakhe ‘babegoceke emikhonweni yalendlovukati’.
Lifa lakhe lengunakaphakade kwaba yintfo levetwako ngekuhlanganisa kwakhe bantfu base Lesotho. Ngekwakha lisiko lelatiwako, wanika iBasotho kuvela kwesive, emandla ekuma abhekane netitsa tabo. Noma nje ngaletinye tikhatsi Moshoeshoe weBasotho abehlaselwa ngemaZulu, eMatebele, eMabhunu kanye nema Briton, abazange sebahlulwe imphini.
Ngemuva kwekushona kwakhe, bantfwana lababafana bakhe bachubeka kucinisa lendlu yebukhosi. Kuzekubengunamuhla bantfwabakhe, lekungubona batindlalifa esicongweni seBasotho, batikhulu eliningini le Lesotho kanye netindzawo letibomakhelwane kufana ne Matatiele lese Eastern Cape. Inkhosi lekhona namuhla yi Nkhosi Letsie Wesitsatfu lowabekwa ngemnyaka wa 1997.Translated by Phindile Malotana


text:
Dokotela Peter Magubane wafika eSoweto ahamba ngetindlela letingakacondzi tasemuva. Peter ugubulundla letintsatjana tetikrebhu kanye nemabala emalahle lanebantfwana labasebancane labasebentako. Bukhona bakhe buyevakala. Wona loyomndlandla lowamenta waveta sento lesibi sekuhlukunyetwa kueyo minyaka uyachubeka futsi umenta afune kuhlupheka kwanamuhla. Dokotela Peter Magubane wangena endzaweni yetikrebhu eSoweto. Ngemangcwabo lagcwele tinsimbi.
Ematinyo lamakhulu lakhonkile lasemoyeni. Magubane ufunana nalabafana labancane labasebenta lapho. Bashiya sikolwa bayohola imali lencane lengangemarandi lasihlanu ngelilanga badobha phindze batsengise letinsimbi letindzala. ʹ liningi labo lidlala kubaleka, futsi abavisisi bumcoka bemfundvo,’ uyazama kuchaza lesimo lesihlangahlangene.
Magubane uvame kwecela ekusebentiseni ikhamera yakhe kwentela kusita bantfu lakabatsatsa titfombe. Eminyakeni lehambile usitile ngekuhlanganisa labaningi lababaleka kanye nebatali babo.
Wachaza kutsi angeke angene baze, ʹ Baye kuye ʺMadala! Madala!ʺ bayangimemeta, ʺNgifuna kuya ekhaya. ʺ Basihlanu kulabo labamashumi lamatsatfu nesihlanu bafana nemantfombatana lakabasitile sebabuyele esitaladini.
Ufika endzaweni lelandzelako yekuma. Kungaphandle kwesinkotiyela futsi phakatsi kwenhlitiyo yelibala lemalahle eJabulani. Tintsaba letidla lubhedvu letinetincetu letihliselana umoya letivimb lokugegelete umhlaba. Emabhilidi lakhiwa ngaphandle kwemtsetfo enta emakhaya ahlale kabuhlungu kumatje lamancane lamaningi.
Make losasemncane uneke timphahla letikhanyako elayinini, abe umntfwana wemfana adlala edzakeni. Emahhoko etinkhukhu agcwele yonkhe indzawo kanye netinkhukhu letimbalwa letenta umsindvo letigijima ngendingilizi. Liphunga lelimunyu leligcwele emoyeni. Kucala ekuphumeni kwelilanga ekuseni, insha ifaka emalahle lasindzako encoleni yetimbongolo latfulwa ngesheya kwe Soweto.
Ngesikhatsi sasebusika emafu asetikomplazi avalwe yimililo yemalahle. ʹ Kufutfumele lapha futsi banemitfunti. ʹ Magubane wabuka ngelifasitelo. Basitakele futsi Baphuyile, inkinga lenkhulu lebhekene nalabantfwana namuhla uva ngatsi, Ngaphandle kwekungabata, yimfundvo, Ngaphandle kwemfundvo, kute longakwenta!ʹ indvodza lecinile iyambona lomtsatsi titfombe. ʹNgumunye webafana bami, ʹ Magubane wajabula.
ʹ Usebente lakimi iminyaka leminingi.ʹ Kucacile kutsi lomfana lamushutha ngemnyaka wa 1970 ulisango lakhe kulensha yemalahle yanamuhla. Uyentile imitamo yakhe, ngakoke ushiya lendzawo yekubhaca uya etitaladini tase Zola, lapho khona bantfwana lesebabakhudlwana bahlobisa tindzawo tekuphumulela naseceleni kwemigwaco wasebe wengca umfati lobekafuca situlo lesiyincola ngasencele semgwaco.


text:
261
Bonkhe bantfu bakaJuda base batsatsa Uziya“Uziya” uke abitwe ngekutsi “Azariya” labeneminyaka leli-16 budzala, bambeka inkhosi esikhundleni seyise, Amasiya. 2Nguye lowakha kabusha i-Elathi wayibuyisela kaJuda, emvakwekufa kweyise Amasiya.
3
Uziya abeneminyaka leli-16 budzala, ngesikhatsi abekwa kuba yinkhosi yakaJuda, wabusela eJerusalema iminyaka lengema-52. Libito lenina bekunguJekoliya waseJerusalema. 4
Uziya wenta lokuhle emehlweni aSimakadze, njengobe uyise Amasiya abentile. 5Wafuna Nkulunkulu ngemalanga ekuphila kwaZakhariya, lowamfundzisa kwesaba Nkulunkulu.Letinye tincwadzi tesiHebheru titsi “umbono waNkulunkulu” Ngesikhatsi asafuna Simakadze, Nkulunkulu wamupha imphumelelo.
6Wahamba wayakulwa nemaFilisti, wabhidlita tibondza taseGathi, netaseJabne kanye netase-Ashdodi. Wase wakha kabusha emadolobha labesedvutane ne-Ashdodi nakuletinye tindzawo emkhatsini wemaFilisti. 7Nkulunkulu wamsita ekuhlaseleni kwakhe emaFilisti nema-Arabu labehlala eGuri Bhali, wamsita nasekuhlaseleni emaMehuni. 8Ema-Amoni aletsa tetfulo ku-Uziya, ludvumo lwakhe lwandza lwaze lwefika khashane eminyeleni yaseGibhithe, ngobe abesanemandla kakhulu.
9
Uziya wakha imibhoshongo eJerusalema eSangweni Lelikona, naseSangweni Lesigodzi kanye nasegunjini lelubondza, wayenta yaba yinqaba. 10Waphindze wakha leminye imibhoshongo ehlane, wemba nemitfombo leminyenti, ngobe abefuye kakhulu, abenemihlambi leminyenti emaceleni etintsaba kanye nasematsafeni. Abenebantfu lababemsebentela emasimini, nasetivinini takhe etintsabeni kanye nasetindzaweni letivundzile, ngobe abetitsandza tekulima.
11Uziya abenemabutfo labececeshwe kakhulu, alungele kuphuma ngeticheme ngebunyenti bawo njengekubutfwa kwawo nguJeyiyeli, labengumabhalane, naMaseya, indvuna leyayingaphansi kwaHananiya, lomunye wetindvuna tenkhosi. 12Baholi bemindeni sebabonkhe lababehola lamabutfo babeti-2 600. 13Bona babehola emadvodza emphi lati-307 500 labececeshelwe kulwa timphi, bangemabutfo lanemandla ekusekela nekuvikela inkhosi etitseni tayo. 14Onkhe lamabutfo akhe Uziya abewalungisele emahawu, netikhali, netimphantitje, nemabhantji emphi, nebutjoki kanye nematje etidubulelo. 15Lapha eJerusalema wakha imishini leyayisungulwe bochwepheshe kutsi isetjentiswe emibhoshongweni nasemakoneni ekuvimba titsa ngekudubula butjoki iphindze igicitele khona ematje lamakhulu. Wadvuma, waba nemandla, watiwa yonkhe indzawo, ngenca yekutsi Nkulunkulu nguye lowamsita ngalokumangalisako, waze waba nemandla.
16Kodvwa kwatsi kube Uziya abe nemandla, kutiphakamisa kwakhe kwamdvonsela ekuweni. Akazange etsembeke kuSimakadze Nkulunkulu wakhe; wangena ethempelini laSimakadze washisa imphepho elatini lemphepho. 17
Azariya, umphristi, kanye nalabanye baphristi baSimakadze lababenesibindzi lababengema-80 bamlandzela bangena. 18
Num. 18:7
Babhekana naye batsi: “Akukafaneli kutsi wena Uziya ushise imphepho kuSimakadze. Loko kufanele kwentiwe baphristi, titukulwane ta-Aroni, labehlukaniselwe kutsi bashise imphepho. Suka lapha endzaweni lengcwele, ngobe wonile kuSimakadze longuNkulunkulu, ngobe awusenaso sibusiso sakhe.”
19Uziya labephetse sitja semphepho esandleni sakhe, asalungele kushisa lemphepho, watfukutsela. Watsi asatfukutselele labaphristi embikwalelilati lemphepho ethempelini laSimakadze, wamilwa sifo lesisabulephelo lapha ebuntini lakhe. 20Watsi Azariya, umPhristi Lomkhulu, nabo bonkhe labanye baphristi nabambuka, babona kutsi abesanesifo lesisabulephelo ebuntini lakhe, bavele bamkhiphela ngaphandle ngekushesha. Empeleni naye abesavele afisa kutsi aphume, ngobe Simakadze abesamshayile.
21
Inkhosi Uziya yaba nalesifo lesisabulephelo kwaze kwaba lilanga leyafa ngalo, yase ihlala endlini yayo yodvwa,Nome “endlini lapha yayingasahlushwa khona ngimisebenti yebukhosi” isenalesifo lesisabulephelo, seyingeke iphindze ingene ethempelini laSimakadze. Kwase kunguJothamu, umsa wayo, labesengamele sigodlo, sekunguye nalobusa sive eveni.
22Leminye imininingwane ngekubusa kwa-Uziya, kusukela ekucaleni kuye ekugcineni, ibhalwe ngumphrofethi Isaya, umsa wa-Amose. 23Uziya wakhotsama, wafihlwa kuboyisemkhulu, eceleni kwendzawo yekufihla emakhosi, ngobe phela bantfu bakhuluma batsi: “Abenesifo lesisabulephelo.” Jothamu, umsa wakhe, waba yinkhosi esikhundleni sakhe.


text:
Tangs/Surgeonfish
Ligama Lemndeni Lelatiwako
Tangs/Surgeonfish
Ligama Lesayensi
Zebrasoma
Linani
Ingangemashumi lamatsatfu emasentimitha, silinganiso silishumi nesiphohlongo emasentimitha.
Kutiveta
Umtimba umise kwedisk nemphumulo lecijile. Yinkhulu, ikhula timphiko tangemuva nasetibunu. Tinematsambo lacijile (sivikelo) lesisemsileni (sisekelo semsila) njengalamanye ema surgeons. Luphiko lwemsila lijubekile. Libala lihluka kusuka kunsundvu lomnyama kuya kumtfubi lokhanyako.
Satiso Setintfo
Tinhlobo te Zebrsoma lufaka tilwane letisikhombisa. Ngumndeni we Surgeonfish. Titfolwa ngetulu kwematje lahlotjisiwe lahamba ngamabili noma ngemacembu lamancane. Tingasebentisa ematsambo lamakhulu ngekutivikela umatisengotioni-kujubeka kungaba yimphoyizini. Timphiko tangetulu nasetibunu taletincane tinkhulu kunemtimba wato. Tisakateke kakhulu emantini lavulekile emifula/elwandle.
Kudla Kwato
Tidla titjalo letihluma emantini naseceleni kwemanti, timvutfu tematje kanye netilwane letindanda emantini. Tidla titjalo.
Kusakata
Tivela ngekushisa/ngekubandza naselwandle lolusendzaweni leshisako mhlabawonkhe.
Tilwane Letatiwako
Spotted tang - Zebrasoma gemmatum
Yellow tang - Zebrasoma flavescens
Yellowtail tang - Zebrasoma xanthurum


text:
Emnyakeni wa 1150 Malandela, sikhulu lebesinebalandzeli labancane, sahlala elunyaweni lweNtsatjana iAmandawe emnceleni weMfula Umhlatuze loseningizimu ngaphambi ungene eSigodzini se Nkwaleni.
Besinemadvodzana lamabili, Qwabe na Zulu, lebebakadze, ngesintfu sekwentiwa, bebavama kucabana, wase Malandela utfumela Qwabe kutsi ayohlala etindzaweni letiphansi lapho kufika khona lomfula, endzaweni ledvue nalapho kuyi Empangeni-lamuhla, kwatsi Zulu wamtfumela kutsi ayohlala esigodzini seMfula Umfolozi Lomhlophe losenyakatfo.
Ngekuhamba kwesikhatsi, labobhuti bobabili benta balandzeli babo baba tive letimbili, futsi bobabili bebabhadala kukhonta (ukukhonza) ngekwehlukana esikhulwini sakaMthethwa, lobekadze anemandla lamakhulu kulesigodzi.
Kuya ngasekupheleni kwemnyaka wandvulo welishumi nesiphohlongo Dingiswayo waba sikhulu sebakaMthethwa. Aseyindvodza lencane, kwadzinga kutsi abalekele imphilo yakhe, njengoba babe wakhe abesola kutsi abenta indlela yekumphocelela kutsi ehle esikhundleni.dingiswayo wahamba sigodzi sonkhe lenamuhla satiwa ngekutsi yi KwaZulu-Natali.
Ekuhambeni kwakhe, umbono wakhe wakhuliswa futsi wetfulwa ekutsengiseni, lobekuyintfo lekhula ngase Portuguese yase Delagoa Bay ngesikhatsi eva ngekushona kwa babe wakhe, wabuya ngelihhashi, etfwele sibhamu, atotsatsa kuphatsa bakaMthethwa.
Dingiswayo wakhona kutsatsa tincumo letikahle nekuba ngumholi lonemandla lowatfola kutsi kucudzelana ngendzawo kanye netintfo tendalo kwakuba yintfo leningi lecinako nekutsi kufuna kukhulisa intsengiso nema Putukezi kungaletsa ematfuba lahlukile.
Noma abona kutsi kwakha libutfo lebakaMthethwa kanye nebalandzeli bakhe kwakuyintfo lekhulako lemcoka. Kuze kube sekupheleni, wakha emacenjanyana etembusave wawahlela ngeticheme lebetibhadala kubuswa nguye, nekubamba labo lebekadze abehlulile emphini.Translated by Phindile Malotana


text:
Bantfu labakhuluma-siTsonga bekucala labangena kulendzawo yayiyi Transvaal kumbe benta njalo ngesikhatsi selishumi nesiphohlongo mandvulo. Bekukhona batsengisi labamcoka labekalandzela tindzawo temifula, lapho bashintjisa ngemphahla kanye nebuhlalu kwentela kutfola lolokucinile lokumhlophe kwendlovu, icopper ne luswayi.
Ekucaleni kwemnyaka wa 1820, kwangena emakholonisi lafucwa ngemaNguni ngekuwangenela elusentseni lwelwandle. Ngalesi sikhatsi lama Tsonga labekahlala etindzaweni letivulekile ngaselwandle acala tindlu letihlangene letinebantfu labahlobene lebebanemasiko lafanako kepha bebenta nayinye intfo lekhomba ngebuhulumende.
Emacembu abo lamancane bekanika kwala lokuncane kulabo bemaNguni bebakadze babangenela. Licembu lema Nguni lekugcina lelafika kulendzawo kwakungulabaphuma kumabutfo emaNdwandwe, ngaphansi kwa Soshangane, lelatfola kuhlukunyetwa etandleni ta Shaka kanye netimphisi takhe tema Zulu emfuleni we Mhlatuze, dvute-nalapho kutsiwa namuhla yi Ulundi.
Lababebabhacile bahlala ngase Mfuleni we Tembe, eningizimu-mpuma yalapho sekuyi eSwatini lamuhla, kepha ngaphambi kwakadzeni bagucukela eTsonga, bagudla ngase nyakatfo ngekutsanyela lokupholile kuya eSigodzini se Limpopo. Kuthula lokungekho malula kwakheka ngesikhatsi lama Ndwandwe (noma emaShangaan) acala kufaka labakhuluma-siTsonga etindzaweni tabo.
Indzawo yema Nguni eZululand enyakatfo kwemncele kwakuyintfo lecansulako kumaZulu, lobekusebenta njengelikhaya kulabo bembusave labacoshwa nekuhlalisa kahi indlela lemcoka yentsengo ku Lourenco Marques (nyalo yi Maputo). Licembu lelisha lema Zulu latfunyelwa enyakatfo ngemnyaka wa 1833 kutsi liyohlasela Soshangane bese lihlupha bantfu bakhe. Batsatsa iLourenco Marques bafaka losodolobha elwandle.
Ebusweni balamaZulu, Soshangane nebalandzeli bakkhe babaleka ekuhlaleni kwabo eSigozini lesiphansi saseLimpopo. Bashona ngase Mfuleni iZambezi ngaphambi kwekuya bayohlala eMosapa (eZimbabwe). Kusuka lapho Soshangane wacala kugwamandza futsi watsatsa emaShona-lakhuluma siNdau.
Asebentisa emabutfo akhe langetekile, wakhulisa emandla akhe ngendzawo lesemkhatsini weMfula iZambezi ne Delangoa Bay. Ngekucina lesigodlo se Gaza, lesetsiwe ngekuhlonipha mkhulu wa Soshangane lobekaphile esigodzini sase Mkuze eZululand, wacala kuphuma ngase Mpumalanga yeliwa kanye nasemahlatsini etinkhungu asemnceleni wendzawo levulekile lenkhulu.
Sikhatsi sebudlelwane lobuthulile sacala, ngesikhatsi lapho emaNdwandwe lasuka eningizimu nema Tsonga, labe akadze akhona kulesigodzi iminyaka, ngekucina ayengana. Loku kwabonwa ngemnyaka wa 1838 ngesikhatsi liningi lemasotja aSoshangane afa ngekugula lokutsite, wase ubuyela emuva eSigodzini sase Limpopo. Emabutfo amosha lendzawo, abe yena apanisha titsa takhe, abopha bomake nebantfwana, phindze afuna kubhadalwa lokusindzako ngekuhlonishwa.
Lona msindvo wasusa tindlela letimbili tebabhaci kusuka endzaweni lenkhulu levulekile. Lama Nkuna kanye nalamanye emacembu lamancane basuka baya enshonalanga ngase Mfuleni we Olifants bayotibeka ngaphansi kwesive salabakhuluma-siSotho, iKaha ne Lovedu, enshonalanga lese Lowveld.
Ligagasi lesibili lalababhacile (Maluleke, Baloyi, Tshauke na Sono) balandzela iLimpopo bayohlala ngase Levubu (Pafuri) uMfula noma tindzawoletiphansi ngase Mpumalanga ye Soutpansberg ne Drakensberg. Libhande lelincane lalababalekako bagcina sikhulu sabo ngekutsi bahlale basetibhedlela, etindzaweni letisetulu ngesifo sembuzulwane kepha, kube bebafuna kuhlala ngasetindzaweni letinekuphila bekumele batfole kuvikeleka kwebaholi kufana nalabakhuluma-siSotho Modjadji, Podile na Maake eningizimu noma bakhulumi besi-Venda Pafuri enyakatfo.
Ngemnyaka wa 1850 tihambi tema Tsonga tenta likhaya labo etinywenitentsaba iSpelonken lese nyakatfo. Kule Soutpansberg lapho khona lobekatsandza kubona tintfo weliPutukezi, Joäo Albasini, wakha sigodlo sakhe ngemali bekayakha ngekutsengisa tigcila kanye netintfo letimhlophe leticinile letitfolwa etindlovini.
Babe lalababhacile bemaTsonga ngekhatsi bacala kwakha imimango lemincane, bagadzi babo ngasemnceleni bekumele beme ngekuchubekisa tembusave. Ngemnyaka wa 1858 Soshangane washona sase lesigodlo sicala kubhidlika ngoba emadvodzana akhe, Muzila na Mawewe, bakhunga timphondvo esihlalweni. Soshangane abetse Muzila njengemuntfu lophumelelako, loko lobekulwelwa ngu Mawewe; loku kwachubela kuminyaka lelishumi yekulwa.
Kwangetetelwa ngema Albasini nebatsengisi eThendeni lelikhulu le Lourenco, Muzila watfola sandla lesingetulu. Mawewe wabaleka waya eSwatini, lapho atfola lusito lwe Silo Inkhosi Mswati weKucala, wagcine ahleti enyakatfo yase Swatini ngasemnceleni ne Gazaland. Muzila wasusa inkhaba ye Gaza wayibuyisela ekuphepheni kwe Mosapa, washiya le Delagoa Bay ingakavikeleki. Ngabunye busika lama Swati bekenta kungenela lokubuhlungu kulendzawo.
Ngemnyaka wa 1884 Muzila washona yase indvodzana yakhe, Gungunyana, wangena esikhundleni sakhe. Lenkhosi lensha yatama ku-vusa kuphatsa eningizimu ye Gazaland. Ngemnyaka wa 1889 wasusa lidolobha lakhe lelikhulu laya etindzaweni letiphansi tase Limpopo, agucula lapho efika khona eningizimu ngesigodlo sakhe. Lokuphatamiseka futsi kwacala sigaba lesisha sekuhamba kuya eTransvaal lokwafaka Gungunyana abenemsindvo nemaPutukiezi.
Njengendzawo yendalo ye Witwatersrand, Lourenco Marques abesekhule nalamasimu lamasha egolide lawatfola. Loku kwanika leliPutukezi intsandvo kanye netaba tekucala kugwamandza iMozambique lese ningizimu; ngemnyaka wa 1895 licembu lase Lisbon lehlula Gungunyana lamuvalela eAzores.
Indvodzana yakhe, Thulilamahanxi, intfo leyayiyincane, kanye nalomdzala, Mpisane, babaleka baya eNdzaweni Yebantfu eTransvaal bafike bahlala enyakatfo yeMfula iSabi ngasetinyawenitentsatjana ye Ntsaba ye Drakensberg, esigodzini lesikhona nanamuhhla iMhala. Lokuwa kwe Gaza kwaba tinyanga letimbili letiphelele muva ngesikhatsi kuvuka lokwakuholwa ngumunye webantfu ba Gungunyana kwatsatfwa.
Loku kwagcizelela sigaba lesisha sekuhamba njengetintfo letisele tesigodlo sase Gaza letewela umncele tangenela eTransvaal. Ngemnyaka wa 1910 Mpisane wamemetela buholi bakhe ngekukhetsa Thulilamahanxi, lowakhetfwa yikhansela yemndeni njengendlalifa ngekungabikhona kwaloboshiwe Buyisonto, lomphumeleli ku Gungunyana. Ngemnyaka wa 1922 Buyisonto waphuma ejele wabuyela eMhala wayoba ngumholi walabalahliwe besigodlo lesindzala sase Gaza.
Ngaleso sikhatsi labakhuluma-siTsonga bebatsatse emaphesenthi lamane alokuphelele kwenombolo yebantfu base Ningizimu Afrika. eTransvaal bahlala etindzaweni tetigodzi. Enyakatfo, tigodlo leticishi titinkhulu, kufana naleto te Xikundu, Mhinga, Xigalo ne Maluleke, leyo lesele lenebantfu labangenako noma edvute ne Kruger National Park. Kuya eningizimu, imimango lesakakile enta kuphila eLowveld.
Dvute nemanti emifula iLevubu ne Letaba Lencane, Bazalwane bahlala eMishini yema Swiss kumapulazi eValdezia, Elim ne Kurulen, bantfwababo bebangenela kujabulela Likolishi le Lemana. Kuya eningizimu, emaNkuna kanye nemacembu lamaningi lamancane ahlala ngaseWeni. Labebahambile balabo labakhuluma-siNguni emaShangaan, nebafati babo labakhuluma-siTsonga kanye nebalandzeli, bahlala kulendzawo phakatsi kwe Acornhoek-Bushbuckridge nasekupheleni kwe ningizimu ye Kruger Park.
Kumbe ngilo licembu lelikhulu lelilodvwa lalabakhuluma-siTsonga lelalise Ngwavuma—esigodzini seLubombo enyakatfo ye Zululand. Laba bekubahambi baseMaputo (Mabudhu ngesiZulu), le sigodlo sabo sajutjwa kabili ngakulomncele emkhatsini we Ningizimu Afrika ne Mozambique. Akufani nema Tsonga lase Transvaal, bewavale kungakhulumisani nemaZulu.Translated by Nsika Khoza


text:
471
Zak. 13:1
14:8
Semb. 22:1
Lendvodza yangibuyisela ekungeneni kwelithempeli. Kwakunesiyalu semanti lesasicubuka phansi emnyango, emanti aso agelete abheke ngasemphumalanga, lapho kwakubuke khona umnyango welithempeli. Abegeleta ehla esuka ngaseningizimu kwelithempeli endlule ngaseningizimu kwelilati. 2Lendvodza yase ingikhiphela ngephandle kwendzawo yelithempeli ngendlela yelisango langasenyakatfo, yangigegisa, saze sefika esangweni langephandle lelibheke emphumalanga. Nalapho kwakunemfudlana wemanti lowawumpompota, usuka ngaseningizimu kwelisango.
3Ngalendvuku yayo yekukala lendvodza yase ikala emamitha labengaba ngema-500 kwehla nalomfudlana, abheka ngasemphumalanga, yase ingitjela kutsi angiklabhute kulomfula khona lapho. Emanti akhuphuka efika emacakaleni. 4Yaphindza yakala lamanye emamitha labengaba ngema-500 emanti akhuphukela emadvolweni. Yakala lamanye futsi emamitha labengaba ngema-500 kwewuka, emanti efika elukhalo. 5Yabuye yakala lamanye futsi emamitha labengaba ngema-500, lapho-ke umfula wase ushona kakhulu, kangangekutsi ngangingasakhoni kuklubhuta ngetinyawo. Kwase kushona kakhulu kumatima kwewela ngaphandle kwekuhlamba. 6Yangibuta yatsi: “Ndvodzana yemuntfu, uyakubona-ke loku?”
Yase iyangihola njalo yangibuyisela elusentseni lwemfula. 7Ngatsi nangifika lapho, ngabona lihlatsi ngala nangale kwemfula. 8Yatsi kimi: “Lamanti lawa ageletela ngaseveni langasemphumalanga, ehle aze ayewufika eSigodzini saseJordane i-Arabha, lapho afike angene khona elwandle,“elwandle” nome “eLwandle Lweluswayi” emanti-ke lapho afike abe mnandzi. 9Emabulo etintfo letiphilako naletinwabutelako kuyawuphila nome ngukuphi lapho ayawugeletela khona. Kuyawuphetfuka incumbi yetinhlanti lapho, ngobe lamanti ageletela khona ente lamanti lamunyu abe mnandzi; ngako lapho lamanti ageletela khona, konkhe kuyawuphila. 10Badwebi betinhlanti bayawukuma lugele lapha elusentseni; kusukela e-Eni Gedi kuye e-Eni Eglayimu kuyawuba netindzawo tekwendlala emanetha. Letinhlanti kuyawuba tinhlobonhlobo, letingangetetinhlanti taseLwandle Lolukhulu“Lwandle Lolukhulu” nome “Lwandle iMedithera” tibe tinyenti. 11Kodvwa emachaphoti nematete akayiwuhluma abe luhlata abe mahle, ayawusala aluswayi. 12
Kuyawukhula tinhlobonhlobo tetihlahla tetitselo ngala nangale elusentseni lwemfula. Emacembe ato akasoze abune, netitselo tato tingeke tiphele. Tiyawutsela ngato tonkhe tinyanga, ngobe emanti lasuka ethempelini ageletela kuto. Titselo tato tiyawuba tekudla, bese kutsi emacembe ato abe ngewekuphilisa.”
13
Num. 34:2
Josh. 17:17
Naku lokushiwo yiNkhosi Simakadze, itsi: “Lena-ke ngiminyele leniyakwehlukanisa ngayo live lekulifa letive letili-12 tema-Israyeli, sive sakaJosefa sona sibe netabelo letimbili. 14
17:8
26:3
28:13
Kufanele nehlukaniselane ngalokulinganako emkhatsini wato. Ngobe mine ngafunga ngekuphakamisa sandla kutsi ngiyawulinika boyihlomkhulu, lelive leli liyawuba lifa lenu.
15
“Lona-ke kuyawuba ngumnyele welive:
“Ngasenyakatfo uyawusuka eLwandle Lolukhulu,
ujube ngemgwaco waseHethiloni,
wendlule eLebo“eLebo” nome “ekungeneni kwe ... ” Hamathi uyewushona eSedadi,
16naseBerotha,SiHebheru sitsi “umgwaco uyewungena eSedadi, 16 naseHamathi, naseBerotha” naseSibrayimu lesemkhatsini
weminyele yelive laseDamaseko neyalaseHamathi,
udzimate uyewufika eHaseri Hathikhoni,
lesemnyeleni waseHawurani.
17Lomnyele uyawuchubeka kusukela
elwandle kuya eHasari Enani,“Enani” nome “Enoni”
ugudle umnyele welaseDamaseko
kanye nemnyele welaseHamathi longasenyakatfo.
Lowo-ke kuyawuba ngumnyele wasenyakatfo.
18“Ngasemphumalanga umnyele uyawudzabula
emkhatsini weHawurani neDamaseko, ugudle
iJordani, emkhatsini weGileyadi nelive laka-Israyeli,
ucondze elwandle lwasemphumalanga,
uze uyewufika eThamari.“Thamari” ngesiHebheru leligama alicondzakali
Lowo-ke kuyawuba ngumnyele wangasemphumalanga.
19
27:14
Hez. 48:28
“Ngaseningizimu uyawusuka eThamari ubange ngasemantini
aseMeribha Khadeshi, ugudle uMfudlana waseGibhithe,
ucondze eLwandle Lolukhulu. Lowo-ke kuyawuba
ngumnyele wangaseningizimu.
20“Ngasenshonalanga umnyele
kuyawuba Lwandle Lolukhulu
kuze kube ngulapho kubukene khona
neLebo“kubukene neLebo” nome “kubukene nelisango le ... ” Hamathi.
Lowo-ke kuyawuba ngumnyele wangasenshonalanga.
21“Lelive niyakulehlukaniselana emkhatsini wenu ngekwetive taka-Israyeli. 22
Kufanele nilabe ngenkatho njengelifa lenu nalabo lababetive labahlala emkhatsini wenu, lasebatele nebantfwana. Niyakubatsatsa njengemisinsi yekutimilela yema-Israyeli. Nabo njengani kufanele babelwe lifa emkhatsini wetive tema-Israyeli. 23Nome ngukusiphi sive lapho lona wetive ahleti khona, kufanele nimabele khona lapho naye sabelo selifa,” kusho iNkhosi Simakadze.


text:
291
“Naku lofanele ukwente nawunikela bo-Aroni nemadvodzana akhe kulenkonzo yekuba baphristi: Ubotsatsa inkunzana, netihhanca letimbili letingenasiyela. 2Sebentisa sinkhwa lesite imbiliso, nemipotongwane lete imbiliso lahlanganiswe nemafutsa, kanye nemacebelengwane lagcotjiswe ngemafutsa; konkhe loko kwentiwe ngemphuphu yakolo lecolisakele. 3Konkhe loko ukufake esitjeni ukunikele kimi kanye nalenkunzana naletihhanca letimbili.
4
“Uboletsa bo-Aroni kanye nemadvodzana akhe bete ekungeneni kwelithende lekuhlangana, bese ubageza ngemanti. 5Ubobe sewembatsisa Aroni ngaletembatfo takhe tebuphristi: ingubo lete imikhono, nesidziya, nemjiva longetulu kwesidziya, nesembatfo sesifuba kanye nelibhande. 6Ubomfaka lomshuculo wenhloko, ucoboshele kuwo loluphawu lwebungcwele lolungungcwengcwe lobhalwe kutsi: ‘Kwehlukaniselwe Nkulunkulu’. 7Ubotsatsa lamafutsa emgcobo, uwatsele enhloko yakhe, umgcobe ngawo.
8“Ubobe sewuletsa emadvodzana akhe, uwagcokise letingubo letingenamkhono, 9uwabophe ngemabhande etinkhalweni tawo, uwafake nemishuculo etinhloko. Utamgcoba kanjalo-ke Aroni kanye nemadvodzana akhe. Bona netitukulwane tabo bayawuba baphristi bami phakadze naphakadze.
10
“Ubobe sewuletsa lenkunzana embikwalelithende lekuhlangana, Aroni nemadvodzana akhe bayawube sebabeka tandla tabo etikwenhloko yayo. 11Lenkunzana uboyihlabela embikwaSimakadze, ekungeneni kwelithende lekuhlangana. 12Ubotsatsa litsantana lalengati ngemuno ulibhoce etimphondvweni telilati; lengati lesele uyitsele esisekelweni selilati. 13
Emvakwaloko tsatsa onkhe lamanoni lembese kwangekhatsi, nemanoni lambonye sibindzi, nemanoni lembese tinso totimbili kanye nato, bese ukushisela etikwelilati. 14
Heb. 13:11
Kodvwa inyama yalenkunzana, nesikhumba sayo, nemswane wayo ukushisele ngephandle kwenkambu, ngobe kungumnikelo wesono.
15
“Tsatsa lesinye setihhanca, bo-Aroni nemadvodzana akhe babeke tandla tabo etikwalenhloko yaso. 16Sihlabe, utsatse ingati yaso uyifafate ndzawo tonkhe kutungeleta lilati. 17Usisike ngekusihlahlela sibe ticucu; ugeze kwangekhatsi kwaso kanye nemilente yaso, ukubeke ndzawonye neticucu, nenhloko yaso. 18Sonkhe lesihhanca usishisele etikwelilati sibe ngumnikelo wekushiswa kuSimakadze. Lelo liphunga lelinuka lusi lolumnandzi kuSimakadze, umnikelo lowentiwa ngemlilo kuSimakadze.
19
“Ubotsatsa lesinye setihhanca, bo-Aroni nemadvodzana akhe babeke tandla tabo etikwenhloko yaso. 20Sihlabe, utsatse litsantana lengati yaso ubhoce lihwandza lendlebe ya-Aroni yangesekudla, uphindze ubhoce emahwandza etindlebe tangesekudla temadvodzana a-Aroni, uphindze ubhoce netitfupha tangesekudla, uphindze ubhoce naboqukulu bangesekudla, lengati letawusala uboyifafata ndzawo tonkhe kutungeleta lilati. 21Ubotsatsa lengati leselatini kanye nemafutsa emgcobo ufafate bo-Aroni nemadvodzana akhe kanye netingubo tabo; ngaloko bo-Aroni nemadvodzana akhe batawube sebanikelwe kimi kanye netingubo tabo.
22“Kulesihhanca ubosika konkhe lokungemanoni: umsila, nemanoni lasetibilinini, nemanoni lambonye sibindzi, nemanoni lambonye tinso totimbili kanye nato letinso, nemlente wangesekudla; ngobe lesihhanca semgcobo. 23Kulesitja lesinetinkhwa letite imbiliso letisembikwaSimakadze, ubotsatsa sinkhwa sibe sinye, nempotongwane munye wesinkhwa lesinemafutsa, nelicebelengwane libe linye. 24Konkhe lokudla kwetfule etandleni ta-Aroni nasetandleni temadvodzana akhe, bakujikitisele kimi njengemnikelo lojikitiselwe kuSimakadze. 25Ubobe sewuyakutsatsa kubo ukushisele etikwemnikelo wekushiswa loselatini. Lelo liphunga lelinuka lusi lolumnandzi kuSimakadze, umnikelo lowentiwa ngemlilo kuSimakadze.
26“Ubotsatsa umganga walesihhanca sekugcotjwa kwa-Aroni uwujikitisele kuSimakadze; kube ngumnikelo wekujikitiswa. Lomganga-ke usabelo sakho.
27“Kufanele ungehlukanisele umganga lonikelwe ngekujikitiswa, nemlente lonikelwe ngekujikitiswa; yebo, wona lowo mganga nemlente lonikelwe ngekujikitiswa ngesikhatsi kugcotjwa bo-Aroni kanye nemadvodzana akhe. 28
10:14
Loko kutawuhlala kusabelo sa-Aroni nemadvodzana akhe ngesimiso saphakadze kuma-Israyeli. Njalo nje nakwentiwa umnikelo wekuthula, umganga nemlente kuyawuba kwebaphristi. Leso-ke sipho sebantfu labasinika mine, Simakadze.
29“Tembatfo ta-Aroni letingcwele tiyawuba temadvodzana akhe, nasafile; ayawutembatsa nasagcotjiwe. 30Indvodzana ya-Aroni leyawumlandzela itsatse inkonzo yebuphristi iyawutembatsa emalanga lasikhombisa, nayita kutewukhonta endzaweni lengcwele lesethendeni lekuhlangana.
31“Ubotsatsa lenyama yesihhanca semgcobo wa-Aroni nemadvodzana akhe uyiphekele endzaweni lengcwele. 32
24:9
Bo-Aroni nemadvodzana akhe baboyidla kanye nesinkhwa lesisesitjeni, ekungeneni kwelithende lekuhlangana. 33Loko bekukwemsimeto wenhlawulo nabagcotjwa, banikelwa, kubodliwa ngibo bodvwana; longesiye umphristi angakudli, ngobe kungcwele. 34Nakwenteka lenyama yemgcobo, nome sinkhwa kusala kuze kube ngakusasa ekuseni, ubobe sewukushisa ngemlilo loku lokulibhadlela. Akukafaneli kudliwe, ngobe kungcwele.
35“Lemisimeto yemgcobo uboyenta ku-Aroni nakumadvodzana akhe njengobe ngikuyalile, iyawutsatsa emalanga lasikhombisa. 36Onkhe emalanga ubonikela ngenkunzi ibe ngumnikelo wetono, khona titawutsetselelwa; ngekwenta njalo utawuhlambulula lilati, uligcobe ngemafutsa ulingcwelise bese uyalinikela. 37Loku ubokwenta onkhe lamalanga lasikhombisa. Lelilati litawuba ngcwele ngalokuphelele; lowo nome loko lokulitsintsako kutawulinyatwa ngemandla ebungcwele balo.”“kutawulinyatwa ngemandla ebungcwele balo” kwakukholwa kutsi bantfu nje nome tintfo tatingalimala uma titsintsa intfo lengcwele
38
“Naku-ke lotawunikela ngako elatini njalo ngemalanga onkhe: Uyawunikela emazinyane etimvu lamabili lanemnyaka munye budzala. 39Lizinyane lelinye utabolinikela ekuseni, lelinye ulinikele entsambama nakushona lilanga. 40Lelizinyane lelitabonikelwa ekuseni libohambisana nemphuphu yakolo locolisakele leyikhilogremu yinye, lebhicwe nelitha yinye yemafutsa emncumo. Utsele ilitha yinye yeliwayini ibe ngumnikelo wesinatfo. 41Niyawunikela leli lelinye lizinyane entsambana kanye nalowo mnikelo walokutinhlavu nemnikelo wawo wesinatfo njengasekuseni. Lelo liphunga lelinuka lusi lolumnandzi kuSimakadze, umnikelo lowentiwa ngemlilo kuSimakadze.
42
“Kuyawuhlala kungumnikelo wekushiswa titukulwane ngetitukulwane, wentiwe ekungeneni kwelithende lekuhlangana embikwaSimakadze; kulapho ngitabohlangana khona nebantfu bami, ngikhulume kuwe. 43
Ngitabohlangana lapho nema-Israyeli; lendzawo bese ingcweliswa yinkhatimulo yami.
44“Lelithende lekuhlangana nelilati ngitawukungcwelisa; bo-Aroni nemadvodzana akhe ngitabehlukanisela inkonzo yekuba baphristi. 45
2 Khor. 6:16
Ngitawuhlala emkhatsini wema-Israyeli, ngibe nguNkulunkulu wabo. 46Bayawukwati kutsi nginguSimakadze longuNkulunkulu wabo, lowabakhipha eveni laseGibhithe, ngentela kuhlala emkhatsini wabo. NginguSimakadze longuNkulunkulu wabo.”


text:
Ngenyanga ya Mabasa natimashumi lamabili kumnyaka wa 1994, lo (beka) Ngumengameli we Live, FW De Klerk, waveta kutsi iNingizimu Afrika itoba natimbili tingoma tesive.
Washo watsi yi, Nkosi Sikelel’ iAfrika (Gob Bless Afrika) ne Die van Suid-Afrika (The call of South Africa-Kubitwa kwe Ningizimu Afrika). Loku kwaba yincenye yalokunikwako kwe mtsetfo sisekelo wa 1993, Sahluko semakhulu lamabili nemashumi lamane nesiphohlongo (1-kwekucala) ne Sahluko sesibili (2).
Nge Sahluko sesine salo Mtsetfo Sisekelo lomusha wase Ningizimu Afrika, lowasayinwa kumtsetfo eSharpeville ngenyanga yeNgongoni natilishumi kumnyaka wa 1996, indlela lemfisha nalehlanganisiwe ya Nkosi Sikelel’ iAfrica na Die Stem van Suid Afrika nguyona ngoma yesive yase Ningizimu Afrika. Njengoba kushiwo kule Gazette ya Hulumende No. 18341, yangenyanga yeMphala natilishumi ngemnyaka wa 1997.
Kubitwa kwe Ningizimu Afrika kwabhalwa ngu CJ Langenhoven ngenyanga ye Nkhwenkhweti kummnyaka wa 1918, njenge nkhondlo. Umfundisi ML de Villiers, wacamba lomculo ngemnyaka wa1921. Ekuvalweni kwemisakato nabomabonakudze, le South African Broadcasting Corporation (SABC) beyivame kudlala totimbili le Nkhosi sita leNkhosi ne Kubitwa.
Kuhlatjelwa kwayo kwekucala esiveni le Kubitwa kwe Ningizimu Afrika ngekuphakanyiswa kwe fulegi yesive tatimashumi lamatsatfu nakunye enyangeni yeNkhwenkhweti ngemnyaka wa 1928, eDolobheni lase Kapa. Nomakunjalo, kwakungemnyaka wa 1957 kunyanga ye Nkhwenkhweti natitimbili, lapho khona hulumende wamemetela kutsi le Die Stem sengiyo ingoma yesive lesemtsetfweni, lekwakuphindze kungumnyaka lowatfola lombhalo.
Kumnyaka wa 1959, lengoma yesive lebeyisemtsetfweni yavunywa nge Sento sase Phalamende. Indlela yesilungu yale ngoma yesive, Kubitwa kwe Ningizimu Africa, kwaba yingoma yesive ngemnyaka wa 1952, lapho yavunywa khona kutsi isetjentiswe.
Enoch Sontongga, thishela wesikolwa sema Methodist, wacamba emalayini lambalwa eNkhosi Sikelel’ iAfrika njenge liculo lesiXhosa ngemnyaka wa 1897. Kwatsi muva lamanye emalayini angetwa ngesiXhosa futsi abhalwa yimbongi Samuel Mqhayi. Indlela yeSesotho ye Nkosi Sikelel’ iAfrika, leyavetwa ngemnyaka wa 1942, yayibhalwe ngu Moses Mphahlele.
iNkosi Sikelel’ iAfrika kwaba liculo lelatiwako, ngemuva kwekuhlatjelwa kumicimbi eGoli lebeyiholwa ngu Mfundizi JL Dube we Likwaya le Ohlange Zulu. Muva yaba yingoma yesive leyahlatjelwa kumihlangano yepolitiki, njengesento sekutilwela/kutivikela, ngesikhatsi seminyaka yelubandlululo.
Kuvame kutsi, lesicephu sekucala sihlatjelwa nge siXhosa noma ngesiZulu bese kulandzela le Sesotho. Nomakunjalo, iNkosi Sikelel’ iAfrika ayinayo indlela noma kuchazeka ngendlela yinye futsi nalamagama ayahluka kundzawo ngendzawo kanye nakumsebenti ngemsebenti.
Lena nguyona ndlela yengoma yesive, kuhlanganisa iNkosi Sikelel’ iAfrika ne Die Stem/Kubitwa kwe Ningizimu Afrika, ngekuyichaza ngeSilungu lokulokuvalelwe.
isiXhosa ne siZulu
Nkosi Sikelel’ iAfrika,
Maluphakanyisw’ uphondo lwayo, (Ludvumo lwayo)
Yizwa imithandazo yethu,
Nkosi sikelela, thina lusapho lwayo, (bantfwana bayo)
Sesotho
Morena boloka setjhaba sa heso,
(Nkhosi vikela sive setfu)
O fedise dintwa le matshwenyeho,
(Phelisa tonkhe timphi nemacala),
O se boloke, O se boloke setjhaba sa heso,
(Sivikele, Vikela sive setfu)
Setjhaba sa heso – South Afrika.
(Sive setfu – sive se Ningizimu Afrika)
Afrikaans - Sibhunu
Uit die blou van onse hemel,
(Simemeta kusuka kumazulu laluhlata sasibhakabhaka)
Uit die diepte van ons see,
Kusuka phansi kwe lwandle lwetfu)
Oor ons ewige gebergtes,
Ngetulu kwetintsaba tetfu tengunaphakadze)
Waar die kranse antwoord gee,
(Lapho Kugedvuka kuphindze kuvala)
English – Silungu
Imisindvo lebita kutsi sihlangane sibe ndzawonye,
Futsi ngekubamunye sitocina/sitokuma,
Asiphileni futsi silwele inkhululeko,
eNingizimu Afrika indzawo yetfu.


text:
Imitsi yesintfu emmangweni wemaZulu inemvelaphi yabo etinkhungwini tandvulo letengca; kantsi kusetjentiswa kwawo nekufakwa kwawo kuletinsuku sekuhluke kancane ngekuhamba kweminyaka.
Lama Zulu enta umehluko phakatsi kwebantfu bemakhatsakhatsa (inyanga leyelaphako), lekungumsebenti wayo, ngisho nalamuhla, kubuka imitsi leyakhiwe ngetihlahla kanye netilwane, bese sitfunywa (inyanga lebhulako), lo 'lofumfutsako' noma lohlola lesento setinkinga ngekutsi asebentise ematsambo, tigogo tasemantini, tindumbu kanye naletinye tintfo letakhiwe ngesandla kufana netindziwo.
Lesitfunywa sigcina letitintfo entfweni lebalulekile le lolomdvuna noma lomsikati utijika emethini, kufana nekujikwa kwemadayisi, futsi ngalendlela lahlala ngawo lesitfunywa siyakhona kubona letinkinga talolodzinga lusito. Tikhona letinye tindlela letimbili tetitfunywa: lesangoma ngumuntfu lokhona kuqhumana nemimoya yemadloti bese usho imitsi ngendlela labayisho ngayo, lebese itsatfwa kulenyanga lebhulako; le sanusi sitfunywa lesikhonako ku 'nuka' bantfu bemilingo kanye nalabanye labenta lokubi.
Le nyanga (natitiningi tinyanga) ne sangoma titfola lwati lwato ngekufundza lokubakudze le kummango wesintfu kungatsatsa iminyaka lemashumi lamabili.
Umutsi wesintfu emadvodza nebafati batsatsa sigaba lesiphakeme emmangweni, bavama kuba besibili esikhulwini. Kummango lophucukile lesisigaba sesichazeke kakhulu ngemnotfo. Tinyanga letiningi etindzaweni letiphucukile tinetitolo lapho tinemagumbi letichumana kiwo nalapho tinika khona imitsi phindze titsengise.Translated by Phindile Malotana


text:
31Lalelani nankha emavi lashiwo nguSimakadze ngani, anisola nine, sive sema-Israyeli, umelana nawo wonkhe umndeni lawukhipha eGibhithe, utsi: 2
Dut. 4:20
Hla. 147:19
“Ngini kuphela lenginikhetsile emkhatsini wato tonkhe tive temhlaba; ngako-ke ngitanijezisa ngenca yato tonkhe tono tenu.”
3Bantfu lababili bangahambisana yini kanyekanye bangakavumelani?
4Libhubesi liyabhodla yini ehlatsini, lingakabambi inyamatane?
Libhubesi lelincane lona lingahhonga yini endzaweni yalo, lingakabambi lutfo?
5Inyoni iyawela yini elugibeni loluphansi emhlabatsini, kungekho leyetsiywe ngako?
Sochaka umane atisukele yini phansi, azube kungekho lutfo lolumtsintsile?
6
Jer. 11:11
Sil. 3:38
Mik. 1:12
Nakukhala impalampala edolobheni, abatfutfumeli yini bantfu?
Inhlekelele iyalehlela yini lidolobha, ingakatfunyelwa nguSimakadze?
7
Ngempela iNkhosi Simakadze kute lekwentako ingakayembuli inhloso yayo etincekwini tayo, baphrofethi.
8Nakubhodla libhubesi, ngubani longahlala angesabi? INkhosi Simakadze seyikhulumile, ngubani longahlala angaphrofethi?
9Memetelani etigodlweni tase-Ashdodi nasetigodlweni taseGibhithe, nitsi: “Butsanani ndzawonye etintsabeni taseSamariya; bonani umsindvo lomkhulu losemkhatsini wayo kanye nekucindzetelwa lokukuyo.”
10Simakadze utsi: “Abati kutsi bangakwenta njani lokulungile, labo lababutsise budlova nemphango etigodlweni tabo.” 11Ngaleso sizatfu naku lokushiwo yiNkhosi Simakadze, itsi: “Sitsa siyakulitungeleta live, sibhidlite tonkhe tinqaba tenu, siphange netigodlo tenu.”
12Naku-ke lokushiwo nguSimakadze, utsi: “Njengemelusi asindzisa emlonyeni welibhubesi imilente lemibili yekugcina nome sicu sendlebe yelizinyane, ayakuhlwitfwa kanjalo nema-Israyeli lambalwa, lawo lasahlala eSamariya, emaphetselweni emibhedze yawo, lasahlala acuphele etihlalweni tawo tekuphumula.”NgesiHebheru lenkhulumo ayicondzakali
13INkhosi Simakadze, Nkulunkulu longuSomandla, utsi: “Vanini naku, niyidvonse ngendlebe indlu yakaJakobe.“niyidvonse ngendlebe indlu yakaJakobe” nome “fakazani ngendlu yakaJakobe niyecwayise”
14
2 Khos. 23:15
“Mhlazana ngijezisa ema-Israyeli ngenca yetono tawo, ngiyawubhidlita emalati aseBetheli, netimphondvo telilati tiyawujutjwa tilahleke phansi. 15
Jer. 36:22
Ngiyawubhidlita indlu yasebusika kanye nendlu yasehlobo, tindlu letihlotjiswe ngematinyo etindlovu tiyawubhidlitwa, kanjalo netindlu letibukekako tiyawuhhihlitwa,” kusho Simakadze.


text:
Libandla la Jesu lelicobo
Libandla lelibitwa ngekutsi yi True Jesus Church Libandla lelitimele lelasungulwa e Beijing, eveni lase Shayina ngemnyaka wanga 1917. Lamuhla lelibandla linemalunga landlulako ku 1.5 million (sigidzi nahhafu)emaveni langemashumi lamane nesihlanu (45) etichingini letisitfupha. Lelibandla liyincenye yenkolelo yebu Khristu ye Phentekhosti leyasungulwa eminyakeni leyendlulako enkulungwaneni. Kusukela ngemnyaka wa 1997, lelibandla lasungulwa e Ningizimu Afrika. Sihlose kushumayela lelivangeli kuwo onkhe emave angakabuyi kwesibili Jesu. Inshumayelo yetfu inetingono letilishumi lesikholwela kuto. Ngunati:
- Jesu Khristu, Nelivi lowagucuka waba yinyama, wafa esiphambanweni khona sitowusindziswa etonweni tetfu, wavuka ngelilanga lesitsatfu wakhuphukela ezulwini. Nguye yedvwa losindzisa bantfu, lowadala lizulu nemhlaba, nguye kuphela Nkulunkulu lophilako.
- Ngumoya Longcwele
- KuBajatiswa
- Kugeza tinyawo
- Sidlo lesingcwele
- Lusuku LweSabatha
- Libhayibheli lelingcwele
- kusindziswa
- Lisontfo
- Lusuku lweKwahlulelwa kwekugcina
Kúbópha[hlela | edit source]
- TJC Evangelical iwebhusayithi (síNgísi).
- TJC International Assembly iwebhusayithi (síNgísi).
- The TJC United States General Assembly iwebhusayithi (síNgísi).
- TJC United Kingdom iwebhusayithi (síNgísi).
- TJC West Malaysia iwebhusayithi (síNgísi).
- TJC Hong Kong iwebhusayithi (síNgísi).
- World TJC websites directory iwebhusayithi (síNgísi).


text:
Garden Eels
Imfishi lesanyoka yengadze
Ligama
Imfishi lesanyoka yengadze
Letinye kulomndeni
Freckled, Spotted, Common, Red Sea, Taylor’s, Zebra (eMacashata, eMacabhacabha, iYatiwa, Lwandle lelibovu, Lidvuba la Taylor)
Ligama lesayensi
Heterocongridae
Linani
Ingemasentimitha lamashumi lasikhombisa.
Kutichaza
Inemtimba lofana newenyoka lote tigogo. Ematsambo asemuva ayachubeka nesisila kanye nalawo langasetibunu. Indlela yekuphefumula lencane levulekako. Inetindzebe letinkhulu. Imibala iyehluka kusuka ekukhanyeni lokunemabala kuya kulokumnyama. Letinye tinelibala leliliphuti nalokumhlophe.
Satiso Sebantfu Bonkhe
Umndeni we Heterocongridae ufaka tinhlobo letimbili kanye nemacembu lamashumi lamatsatfu nakutsatfu. Titfolwa ngemacembu lamakhulu esihlabatsini lesilula. Imitimba yabo yangetulu iyaphuma esihlabatsini njengetihlahla/titjalo, njengeligama. Inemahloni. Nguleyo naleyo mfishi lesanyoka ihlala emgodzini wayo. Lesihlabatsi salomgodzi walelibondza uhlanganiswe ndzawonye
Kudla kwemfishi lesanyoka ye Ngadze
Imfishi lesanyoka yengadze idla tintfo letincane letiphilako.
Kusakateka
Tingatfolwa etindzaweni tonkhe letingaselwandle letinetihlahla lapho khona simo selitulu se lwandle lesiwelela mhlabawonkhe.
Emacembu ato latiwako
Imfishi lesanyoka yengadze lemnyama - iHeteroconger perissodon
Imfishi lesanyoka yengadze lenhle - iGorgasia preclara
Imfishi lesanyonka yengadze- lemhlophe - nemabala - iGorgasia maculatus


text:
iRosemary Nje
Ligama leSayensi: iRosmarinus officinalis
Ligama Lelijwayelwe: iRosemary
iRosemary ichamuka eNingizimu yase Europe.
Kuchazwa kwe Sitjalo
Lesitjalo se Rosemary sicinile phindze sikhula sibe ngemamitha lamabili ngekuya etulu. Lesitjalo sihlahla lesihlala siluhlata lesineligcolo lelimphunga ehlangeni. Lesitjalo sinemagala lamaningi lapho khona emacembe lamaningi lahlabako ahluma khona. Lamacembe aluhlata lotopele ngetulu kanye nelibala lelikhanyako ngasemaceleni langephansi. Letimbali letakhekako ngasekugcineni baleligala anelibala leliluhlata sasibhakabhaka.
Kusetjentiswa
iRosemary ngakubili yakheke yabayinsha bese ngekoma kwayo isetjentiswa ekudleni lokuningi njengentfo yesinongo. Lenye indlela lesetjentiswa kiyo kusekukhiciteni oyili lobalulekile. Letimbali tinelizinga leliphakeme le oyili phindze tikhokhe liphunga lelisha nalelinecamphor. Lokusele kwalesitjalo kuphindze kukhokhe oyili kepha kuneliphunga lelicinile.
Tidzingo teSihlabatsi neMalungiselelo
iRosemary yenta kahle emhlabatsini lodvonseke kahle lone pH lesemkhatsini wa 6 na 7.5. ungahlanyeli emhlabatsini lonelibumba lelisetulu. Emihlabatsini lesindzako, kumcokha kuhhaliga lemilayini yalesitjalo kwentela kukhukhuleka kwemanti kusuke kuletimphandze.
Ngaphambi kwenntiwe emalungiselelo esihlabatsi asabekekekile umhlabatsi wekubonisa kumele atsatfwe bese umikiswa ebhorethri kuyohlolwa phindze kunconywe nema nutrients. Imihlabatsi kumele ivukululwe kwentela kukhulula lomlandvo walesihlabatsi sibe ngu 600 mm. iLime, yekukhokha ipH, manyolo noma umcuba kumele kufakwe bese kulinywa ngetulu kwa 400 mm wesihlabatsi kungaba ngemaviki lamane kuya kulasihlanu ngaphambi kwekuhlanyela. Emalangeni ekugcina ngaphambi kwekuhlanyela yengeta tintfo letitfolakele kanye nekwekuvundzisa lokulingene emhlabatsini bese uyagubha ngelikkhuba kulomhlabatsi longetulu longemasentimitha lamashumi lamabili. Loku kususa lelikhula lebelitabe licalile. Uma umngcengcema sowentiwe ngako konkhe kutabe sekwentiwe nyalo kantsi nalemibhedze yetinhlavu nato nyalo setiyalungiselelwa kuhlanyelwa.
Simo seLitulu
iRosemary sitjalo lesihlala siluhlata lesihluma esimeni selitulu phindze sente kancono etimeni letisemkhatsini wa 18°C na 26°C. phindze iyamelana ne sitfwatfwa.
Kulinywa
Tintsatfu tinhlobo te rosemary letakhiwa ngekwentsengo, iCamphor-Borneol, iCineole ne Verbenone.
Tinhlobo letiningi letitfolakalako ngunati, iAlbiflorus, iArp, iBenendan Blue, iFlorra Rosa, iHill Hardy, iHolly Hyde, iHuntington Carpet, Irene, iMajorca Pink, iMcConnell’s Blue ne Tuscan Blue.
Kukhona letinye tinhlobo letiningi ngako kubalulekile kutfola lwati lwalosebenta ehhovisi kanye nalowati kabanti ngetinhlanyelo/tinhlavu kwentela tinhlobo letikahle ngendzawo yakho yekukhicitela kanye nemakethe yakkho.
Translated by Phindile Malotana


text:
11
3 Joh. 1
Lencwadzi iphuma kuMbonisi.
Iya kuMake lokhetsiwe nakubantfwabakhe, lengibatsandza ngeliciniso, kungesimi ngedvwana, kodvwa nabo bonkhe labalatiko liciniso, 2
ngenca yeliciniso lelihlala kitsi naleliyawuba natsi phakadze naphakadze.
3
Shangatsi umusa, nesihawu, nekuthula lokuvela kuNkulunkulu, longuBabe, nakuJesu Khristu iNdvodzana yeYise kungaba natsi ngeliciniso nangelutsandvo.
4
3 Joh. 4
Maye, ngajabula, nangikhandza kutsi labanye bebantfwabakho bahamba ecinisweni, njengobe sayalwa nguBabe. 5
15:12,17
1 Joh. 2:7
3:11
4:21
Namanje ngiyakuncusa-ke, Make, kungesiko kutsi ngikushayela umyalo lomusha, kodvwa wona lowo lesawuva ekucaleni wekutsi sifanele sitsandzane. 6
Ngulolo-ke lutsandvo, kutsi sihambe ngekwemiyalo yakhe; ngiwo lomyalo lekumelwe kutsi nihambe ngawo, njengobe neva kwasekucaleni.
7
4:1
Bakhohlisi labanyenti baphumele emhlabeni, bantfu labangeke bavume kutsi Jesu Khristu weta waba ngumuntfu. Umuntfu lonjalo ungumkhohlisi namphikakhristu. 8
4:11
Ticapheleni nine, kuze ningalahlekelwa nguloko lesikusebentele,Letinye tincwadzi tekucala titsi “lenikusebentele” kodvwa nemukeliswe umvuzo wenu lophelele.
9
15:23
1 Joh. 2:23
Umuntfu longahlali emfundzisweni yaKhristu, kodvwa ayengce ngetulu usuke ate Nkulunkulu. Kodvwa umuntfu lohlala emfundzisweni unaBabe neNdvodzana, bobabili. 10
1 Khor. 5:11
2 Thes. 3:6
Thit. 3:10
Nakufika umuntfu longeti nalemfundziso, ningabomemukela emakhaya enu, futsi ningambingeleli nekumbingelela, 11
ngobe umuntfu lombingelelako ubambisana naye emisebentini yakhe lemibi.
12
3 Joh. 13
Nome nginalokunyenti lenginganitjela kona, angite ngakubhala phansi; kepha ngetsemba kutsi ngitakuta ngitenibona ngikhulume nani umlomo nemlomo, khona sitewujabula ngalokuphelele.
13Bantfwana badzadzewenu lokhetsiwe bayakuhambisa.


text:
Ngangisebentela wesifazane ePlumstead kwatsi muva ngasebentela indvodzakati yakhe, Make Truter, Esitaladini iKloof lese Kapa. Make Truter wangitjela kutsi uma umuntfu anconcotsa emnyango, kufuna ngibobuka kulesikhala seliso kulomnyango futsi, uma kuliphoyisa, ngingabophendvula.
Kungenteka kutsi bomakhelwane batjele emaphoyisa kutsi kunentfombatana lete lipase, ngoba kungenteka kutsi betile banconcotsa emahlandla lalikhulu. Kepha angizange ngiwuvula umnyango. Abazange bangitfola, ngoba bekunesikhala seliso sekubona. Uma ngibuka efasitelweni ngabona imoto lenkhulu ngaphandle, ngangihlala ngitibuta kutsi ngeyabani futsi ngabe bayangibona yini.
Kube bengikhona kuphuma endlini, ngabe ngaphuma kaningi ngenta nebangani labaningi. Kepha ngangibambekile ngekhatsi, ngaloko nganginesitunge. Bengingakajabuli. Ngalenye indlela ngangijabulile, ngoba bengisebenta futsi ngitfola lutfo lwebantfwabami. Lowo msebenti bengihlala khona. kulala khona kwakukahle. Kulala ngaphandle kwakungasiko kahle, ngoba bekuyingoti. Bolwesine bekuba malanga ekuphumula nakoloko kwakuyingoti. Kungenteka ungakhoni kubuya emsebentini lilanga lelilandzelako.
Ngalelinye lilanga liphoyisa licishe lasibamba, besikadze sisitfupha noma sikhombisa. Satsi nasiphuma esiteshini sesitimela sase Gugulethu, nayo incola labeyime khona phambi kwetfu. Leliphoyisa latsi likhuluma ngelifasitelo, ʹManini lapho ningikhombise nemapasi enu.ʹ Bengiphambili kulelicembu. Leliphoyisa lacala kuphuma kulencola ngelisayidi lelinye. Watsi nakenta njalo ngabe ngicabanga, ʹHhayi kudzingeke ngani kutsi ngibuyele kulomgodzi futsi?
Angeke ngibavumele kutsi bangitfole.ʹ Ngahamba ngacondza kulencola kungatsi ngiya kuyongena kulomnyango lobowuvulekile ngasemuva nakubantfu lebebadvute bebangihleka ngoba bebacabanga kutsi ngiyotigibelela ngekwami kutsi ngimikiswe ejele. Kepha ke, ngatsi nasengidvute nalencola, ngagijima ngatsi ngishaywe ngumbane. Lalabanye bangilandzela, nabo babaleka.
Angati kutsi bashonaphi, kepha ngagijima ngagegeleta likona lasemente lelikhulu lasehositeli yemadvodza, nabo bangivulela ngangena. Bebanemibhedze lebeyakhiwe ngasemente lebeyiphasi, bekunesikhala ngaphasi lamabhodi ngulapho lamadvodza abefaka timphahla tawo khona. ngekushesha bangifihla kusinye saletikhala wase lomunye uhlala kulombhedze.
Leliphoyisa langena. Bebahlala bevakala ngatsi bakwatile futsi bebangakhulumi kahle. Bamemeta, ʹSikhombiseni lapho akhona khona.ʹ yasho njalo lendvodza, ʹKute lokhona lana.ʹ Ase lamaphoyisa acala kufuna. Ngangiwuva lomsindvo lobowentiwa ngulamabhudzi awo emhlabatsini, ngako ngati kutsi banengana. Kepha abazange bangibona noma bangitfola, ngoba abacabanganga kutsi bafune ngaphansi kwalamabhodi.Translated by Phindile Malotana


text:
141
Labanye bebabaholi baka-Israyeli beta kimi, bafike bahlala embikwami. 2Livi laSimakadze lefika kimi, latsi: 3
Hez. 11:5
“Ndvodzana yemuntfu, lamadvodza asafake tithico etinhlitiyweni tawo, emisa nematje lamabi ekukhubekisa embikwebuso bawo. Kufanele ngiwavumele yini kutsi abute kimi?
4“Ngako-ke khuluma kuwo uwatjele, utsi: ‘Naku lokushiwo yiNkhosi Simakadze, itsi: Nome ngabe ngumuphi kuma-Israyeli lofaka tithico enhlitiyweni yakhe, emise nelitje lelibi lekukhubekisa embikwebuso bakhe, bese uya kumphrofethi, mine Simakadze ngiyakumphendvula mine cobo lwami ngangekwebukhulu bekukhonta kwakhe tithico. 5Loko ngiyawukwenta kuze ngitetibamba kabusha tinhlitiyo tebantfu baka-Israyeli, lase bangilahle bonkhe baya etithicweni tabo.’
6“Ngako-ke khuluma kuyo indlu yaka-Israyeli, utsi: ‘Naku lokushiwo yiNkhosi Simakadze, itsi: Phendvukani! Gucukani nishiye letithico tenu, nikulahle konkhe lokunengekako ningasakwenti.
7
“ ‘Nangabe nome ngumuphi um-Israyeli nome wetive lohlala ka-Israyeli lowehlukana nami afake tithico enhlitiyweni yakhe, emise litje lelibi lelisikhubekiso embikwakhe, bese uya kumphrofethi ayewubuta ngami, mine Simakadze ngiyakumphendvula mine cobo lwami. 8
Hez. 5:15
Ngiyawubhekisa buso bami ngakulowo muntfu, ngimente abe sibonelo nentfo yekuhlekisa. Ngiyakumncuma esiveni sami. Ngulapho-ke niyawungati khona kutsi mine nginguSimakadze.
9
Hez. 13:2
2 Thes. 2:11
“ ‘Nangabe umphrofethi acindzetelekile kutsi aphimisele siphrofetho, ngimi Simakadze lomcindzetele“lomcindzetele” nome “lomdukisile” nome “lomyengile” lowo mphrofethi, futsi ngiyakwelula sandla sami ngimelane naye, ngimbhubhise emkhatsini wesive sami, ema-Israyeli. 10Bayakwetfwala licala labo, lowo mphrofethi uyawuba nelicala ngalokufananako nalowo muntfu labute kuye. 11Yebo, sive sema-Israyeli singeke siphindze seduke kimi, futsi singeke siphindze sitingcolise ngato tonkhe letono taso. Bayawuba bantfu bami, mine ngibe nguNkulunkulu wabo, kusho iNkhosi Simakadze.’ ”
12Livi laSimakadze lefika kimi, latsi: 13
Hez. 4:16
5:16
“Ndvodzana yemuntfu, nangabe live lona kimi ngekungetsembeki, bese ngelula sandla sami ngimelane nalo ngekuncamula umtfombo wekudla kwalo, ngitfumele indlala kulo, ngibulale bantfu labakulo kanye netilwane, 14
Dan. 2:18
Jobe 42:8
ngisho nome nalamadvodza lamatsatfu, boNowa, naDanyela,(Sihloko) “Danyela” shangatsi akusiye umphrofethi Danyela, kodvwa lichawe lakadzeni lelalidvumile ngenca yekulunga kwalo naJobe bebakulo, bebayakutisindzisa bona kuphela ngekulunga kwabo, kusho iNkhosi Simakadze.
15
2 Khos. 17:25
Hez. 5:17
“Kube bengingatfumela tilwane tesiganga kulelo live, tilishiye lite bantfwana, libe lihlane kangangekutsi kubete namunye longendlula kulo alidzabule ekhatsi ngenca yaleto tilwane, 16iNkhosi Simakadze itsi: Ngifunga kuphila kwami, ngisho nome ngabe lamadvodza lamatsatfu abekulo, abengeke awasindzise emadvodzana nemadvodzakati awo. Ngawo kuphela labengasindziswa, kodvwa live lona beliyakuba lihlane.
17“Nome kube bengingaletsa inkemba ngitewumelana nalelo live ngitsi: ‘Lenkemba ayidzabule kulo lonkhe lelo live,’ ngibulale bantfu balo netilwane talo, 18iNkhosi Simakadze itsi: Ngifunga kuphila kwami, ngisho nome ngabe lamadvodza lamatsatfu abekulo, abengeke awasindzise emadvodzana nemadvodzakati awo. Ngawo kuphela labengasindziswa.
19
“Nome kube bengingatfumela sifo lesibulalanako kulelo live, ngitfululele lulaka lwami etikwalo ngekubhubhisa lokukhulu, ngibulale bantfu balo netilwane talo, 20iNkhosi Simakadze itsi: Ngifunga kuphila kwami, ngisho nome ngabe boNowa, naDanyela,“Danyela” shangatsi akusiye umphrofethi Danyela, kodvwa lichawe lakadzeni lelalidvumile ngenca yekulunga kwalo naJobe bebakulo, babengeke basindzise indvodzana nome indvodzakati. Bebayawutisindzisa bona kuphela ngekulunga kwabo.
21
Jer. 15:3
Semb. 6:8
“Ngobe naku lokushiwo yiNkhosi Simakadze, itsi: Kuyawuba kubi kangakanani-ke nangitfumela tehlulelo tami letine letiyawumelana neJerusalema: inkemba, nendlala, netilwane tesiganga kanye nesifo lesibulalanako, kutsi titewubulala bantfu bayo netilwane tayo! 22
Noko kuyawuba khona insali, emadvodzana nemadvodzakati, leyawukhishwa kuyo. Iyawuta kini, nani niyawutsi nanibona kutiphatsa kwayo netento tayo, bese niyadvudvuteka macondzana nalenhlekelele lengiyehlisele etikweJerusalema, yebo, yonkhe inhlekelele lengiyehlisele etikwayo. 23Niyawudvudvuteka, nanibona simo sekutiphatsa kwayo netento tayo, ngobe niyawukwati kutsi kute lengikwente ngaphandle kwesizatfu, kusho iNkhosi Simakadze.”


text:
Ku maNtwana, litulu akusiyo indlela yekwenyama yekuvusetela. Phindze kuyindlela yentalo yakamoya futsi luphawu lolushoko kutsi indalo ne mmango kunekuthula. Kute uciniseke kutsi lenchubeko lepholile yendlela yemhlaba, imisebenti yekwakha litulu ibanjwa ngemnyaka.
Ngaphambi kwalomcimbi lelitulu licelwa ngendlela yenyoni yemubane (tladi). Ngalokubanti kutsenjwa kutsi yinyoni lenkhulu yase Kapa, lena nyoni yatiwa ngaletinsiba tayo letibovu, mhlophe na mnyama. Kutsenjwa kutsi lenyoni yemubane ibambeke ngentfo lebitwa ilehadima, luphondvo lwenkunzi loluhlotjiswe kutsi limelele inyoni lena bovu, mhlophe namnyama wetindingilizi.
Le lehadima isetjentiswa kakhulu/lokwecile titfunywa letindvuna naletinsikati (ngaka noma mapale) kucela litulu lokutociniseka kutsi intalo yekuvusetela yendzawo kanye nemmango. Lama Ntwana anekuphambatisa ngaletintfo tentalo. Njengekutsi, lelibala lelibovu litsatfwa njengeluphawu lwekwenta kukhula noma kukhokha bantfwana kanye nengoti.
Umubane utsatfwa njengentfo letophatamisa kwentela kuhlanganisa indalo yentalo yemphilo. Kufana, nebesifazane, lababhekene nekwenta kukhula kwendzawo kanye nekubanesibeletho, baphindze batsatfwe njengebantfu labayinkinga ngekukhulwa kwemmango.
Lokungabinesiciniseko noma kungabata kuphakanyiswa budlelwane emkhatsini wesifazane kanye netinkhomo. Kokubili kubukwa nge phindze kume endzaweni yalomunye. Kokubili yindlela yetintfo tentalo futsi kokubili kumelele kumisana kabi emandleni ekwakhiwa. Kufana nekutsi, besifazane labasesikhatsini abakavumeleki kubalapho kunetinkhomo khona.
Sizatfu saloku kungukutsi, uma lowo wesifazane lovaliwe kungena esibayeni, intfo lefanako itowelela kulenkhomo. Besifazane batsatfwa njengekutsi ‘baphephile’ ngemuva kwekungasayi esikhatsini, nasebasuse tonkhe tintfo tebuhlalu etinkhalweni tabo, ngaphandle kwalelibhande leliphinki lelibangaphansi. Umangabe phinki atsatfwa njengentfo lemelele kuhlangana kwabovu namhlophe, lelibala lichaza telicansi na, ngekukhombisa, butsakatsaka lobusimanga.
Loku kubona kutsi lamaNtwana akha tincenye letincane, ikakhulu kungabi nesiciniseko, budlelwane phakatsi kwemibala letsite, tintfo kanye nemibhalo lebalulekile ngekuphila endzaweni lenemimangaliso netintfo letibonakalako. Imibala ihlangene nesimo sekushisa kanye nalesipholile, kuhloba nengoti, lekusebenta kunika lamaNtwana ngelulwimi lwemibhalo lesita kwakha umhlaba lovame kucatjangwa kutsi awukahlakaniphi, awumukelani nangendlela yesimo lesisitako sonkhe sikhatsi ngesimo sekugucuka noma kunyakata.Translated by Phindile Malotana


text:
31
Khol. 4:3
1 Thes. 5:25
Kwekugcina-ke, bazalwane, sithandazeleni, kuze kutsi livi leNkhosi lichubeke landze ngekushesha, lemukeleke ngeludvumo, njengobe kwaba njalo nakini. 2
15:30
Nisithandazele nekutsi sikhululeke kubantfu labonakele nalababi, ngobe akusibo bonkhe labakholwako. 3
1 Khor. 1:9
10:13
1 Thes. 5:24
Kodvwa iNkhosi yetsembekile, iyawunicinisa, ineluse, iniphephise kuLomubi. 4
Sinesibindzi eNkhosini ngani ngekutsi tonkhe letintfo lesiniyala ngato niyatenta, futsi niyawuhlala nitenta.
5Shangatsi iNkhosi ingacondzisa tinhlitiyo tenu elutsandvweni lwaNkulunkulu nasekubeketeleni kwaKhristu.
6
1 Khor. 5:9
1 Thes. 5:14
Thit. 3:10
2 Joh. 10
Siyaniyala, bazalwane, egameni leNkhosi Jesu Khristu kutsi nibagege bazalwane labangemavila nalabangayilandzeli imiyalo lesaninika yona. 7
1 Thes. 1:6
2:9
Ngobe nani matfupha niyati kutsi kufanele nisilingise njani, tsine asizange sesivilaphe ngesikhatsi sisesemkhatsini wenu, 8
20:34
2 Khor. 11:9
sasingadli sinkhwa semuntfu singakasikhokheli; kodvwa sasidla ngekukhandleka sishikashikeka imini nebusuku, kuze kutsi singasindzi ngisho namunye wenu. 9
1 Khor. 4:16
9:4
Fil. 3:17
1 Thes. 2:7,10
1 Thim. 5:18
Loko asikwentanga ngobe site lilungelo lekufuna emaholo etfu, kodvwa kuze sibe sibonelo sekutsi nisilingise. 10Ngesikhatsi sisenani saneluleka satsi: “Nakukhona longasebenti, akasikudla.”
11Siyeva kutsi labanye emkhatsini wenu abasebenti, abenti lutfo ngaphandle kwekutigaca etindzabeni talabanye bantfu. 12
1 Thes. 4:11
Bantfu labanjalo siyabayala sibakhutsata eNkhosini Jesu Khristu kutsi abatiphatse kahle bente imisebenti yabo, kuze badle titfukutfuku tabo.
13
Bazalwane, ningadzinwa kwenta lokuhle. 14
Nangabe kukhona longafuni kulalela loku lesikushoko kulencwadzi, mbukisiseni, ningahlanganyeli naye, khona atewudliwa ngemahloni. 15
Noko ningamtsatsi njengesitsa, kodvwa nimeluleke njengemzalwane.
16
1 Thes. 5:23
Shangatsi iNkhosi lengumtfombo wekuthula inganinika kuthula ngaso sonkhe sikhatsi ngetindlela tonkhe. INkhosi ayibe nani nonkhe.
17
Khol. 4:18
Mine Pawula ngibhala lomkhontiso ngesandla sami, lolu luphawu lengilubhala kuto tonkhe tincwadzi tami.
18Umusa weNkhosi yetfu Jesu Khristu awube nani nonkhe.